Sentimen pulih, Ringgit kembali kukuh berbanding Dolar AS

KUALA LUMPUR, 17 Mac - Ringgit mengakhiri penyusutan semalam apabila ditutup mengukuh berbanding dolar Amerika Syarikat (AS) hari ini, dipacu oleh pemulihan sentimen selepas kebimbangan berlakunya krisis perbankan global kian reda, kata penganalisis.Pada 6 petang, ringgit mengukuh kepada 4.4850/4880 berbanding dolar AS daripada 4.5005/5055 pada akhir urus niaga semalam.Pengarah Urusan SPI Asset Management Stephen Innes berkata unit tempatan itu terus positif seiring dengan mata wang lain Asia selepas ketidaktentuan pasaran berkaitan dengan krisis perbankan global tidak lagi ketara.Namun, pada masa ini, pasaran menunggu keputusan Rizab Persekutuan AS (Fed) mengenai dasar monetarinya yang dijadualkan pada minggu depan bagi mendapatkan petunjuk lebih jelas.“Walaupun kami menjangkakan Fed akan menaikkan kadar faedah, namun tidak pasti sama ada ini dalam lingkungan 25 mata asas atau 50 mata asas.

“Jika berdasarkan reaksi risiko pasaran terhadap kenaikan oleh Bank Pusat Eropah, saya tidak menganggap keadaan ini sebagai terlalu negatif bagi ringgit,” katanya kepada Bernama.Sementara itu, ringgit diniagakan kebanyakannya tinggi berbanding kelompok mata wang utama.Unit tempatan itu susut berbanding yen Jepun kepada 3.3679/3704 daripada 3.3866/3909 semalam dan mengukuh berbanding euro kepada 4.7743/7775 daripada 4.7777/7830.Ringgit susut berbanding pound Britain kepada 5.4390/4426 daripada 5.4330/4390 sebelum ini.Selain itu, ringgit diniagakan kebanyakannya tinggi berbanding mata wang negara Asean lain iaitu mengukuh berbanding rupiah Indonesia pada 292.20/292.60 daripada 292.30/292.90, semalam.Ringgit juga naik berbanding dolar Singapura pada 3.3393/3418 daripada 3.3399/3438 dan meningkat berbanding peso Filipina pada 8.19/8.20 daripada 8.20/8.21 sebelum ini, namun susut berbanding baht Thailand kepada 13.0987/1151 daripada 13.0737/0947, semalam.- BERNAMA


Niaga hadapan KLIBOR ditutup tanpa diniagakan

KUALA LUMPUR, 17 Mac- Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives kekal ditutup tidak diniagakan hari ini. Kontrak bagi bulan semerta April 2023, Mei 2023, Jun 2023 dan September 2023 semuanya berada pada 97.23.Jumlah dagangan dan kepentingan terbuka terus kekal sifar.Pada penetapan pukul 11.00 pagi KLIBOR tiga bulan pendasar berada pada 3.62 peratus. - BERNAMA


Pinjaman, insurans kenderaan Payung Rahmah beri impak positif kepada B40

(Foto hiasan/ Paul Tan's Automotive News)

KUALA LUMPUR, 17 Mac - Pelan pinjaman dan perlindungan insurans kenderaan yang bakal diperkenalkan di bawah inisiatif Payung Rahmah dijangka memberi impak positif kepada golongan B40.Selain membantu mereka yang tidak berkemampuan membeli kereta baharu dan hanya mampu membeli kereta terpakai, ia juga bakal meringankan beban dengan menawarkan skim perlindungan kereta pada harga berpatutan.Ketua Pegawai Eksekutif Kumpulan Etiqa Insurans dan Takaful, Kamaludin Ahmad optimis inisiatif tersebut akan dapat dilaksanakan dengan perincian teliti dan libat urus bersama pihak terbabit. "Untuk insurans ini, ia akan mendatangkan manfaat, bagaimana pun kita perlu perincian pelaksanaannya supaya ia benar-benar memberi kebaikan dan memudahkan golongan B40, kita akan menyediakan Etiqa supaya kita dapat membantu kerajaan menjayakan aspirasi ini."Insya-Allah kita akan 'actively participate' dalam sebarang perbincangan, ini selaras aspirasi kita 'to make the world a better place' di mana dunia ini untuk semua bukan hanya golongan tertentu," kata beliau ketika mengulas mengenai kesediaan operator insurans untuk menjayakan inisiatif insurans Rahmah, di sini hari ini.

(Ketua Pegawai Eksekutif Kumpulan Etiqa Insurans dan Takaful, Kamaludin Ahmad)

Tambah Kamaludin, secara tidak langsung inisiatif tersebut menyuntik kesedaran masyarakat memiliki skim perlindungan bagi menjamin keselamatan dan pengurusan kewangan sekiranya berlaku kejadian kemalangan ketika memandu. Terdahulu, Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata kerajaan bercadang mewujudkan kemudahan pembiayaan pinjaman dan insurans kenderaan untuk golongan B40 di bawah Payung Rahmah.Ke arah itu, kementeriannya akan bertemu institusi perbankan dan pihak insurans bagi membincangkan inisiatif tersebut.


Krisis perbankan AS, Eropah dorong pelabur asing teliti semula portfolio kewangan

(Ketua Penyelidik Rakuten Trade, Kenny Yee)

KUALA LUMPUR, 17 Mac - Krisis perbankan di Amerika Syarikat (AS) dan Eropah akan mendorong pelabur asing meneliti semula portfolio kewangan masing-masing.Ketua Penyelidik Rakuten Trade, Kenny Yee menjelaskan, situasi berkenaan akan memberi kelebihan kepada pasaran sedang pesat membangun termasuk Malaysia, apabila pelabur cenderung untuk beralih ke pasaran Asia."Saya tidak terkejut jika pelabur asing kembali semula ke pasaran Asia dalam tempoh beberapa bulan akan datang bagi memanfaatkan penilaian saham yang rendah dan kadar mata wang rendah di negara terbabit terutamanya Malaysia. Ketika ini ringgit diniagakan sekitar 4.50 berbanding dolar Amerika Syarikat dan dijangka mencecah 4.20-4.10 tahun ini. Bayangkan impak berganda yang bakal dinikmati jika apa yang kami jangkakan ini menjadi kenyataan," kata beliau pada taklimat Prospek Pasaran Malaysia Bagi Suku Kedua secara maya, di sini hari ini.

Ujar Kenny, kemasukan semula dana asing akan meningkatkan jumlah mudah tunai di pasaran.Melihat kepada kecenderungan Bank Negara Malaysia untuk mengekalkan kadar faedah, dinamik tawaran dan permintaan ringgit akan kembali pulih dengan kemasukan semula dana asing.Beliau turut mengunjurkan indeks penanda aras, FBM KLCI mencecah 1,630 mata menjelang akhir tahun ini.


Pasaran getah ditutup tinggi

KUALA LUMPUR, 17 Mac- Pasaran getah Malaysia ditutup lebih tinggi pada urus niaga Jumaat disokong oleh prestasi ekonomi China yang positif selain kenaikan dalam harga minyak mentah, kata seorang peniaga.Beliau berkata harga minyak pulih semula kira-kira satu peratus selepas pertemuan antara Arab Saudi dan Rusia berjaya menenangkan pasaran di tengah-tengah jangkaan permintaan China yang kukuh selepas krisis perbankan mencetuskan penjualan dalam pasaran kewangan dan minyak global minggu ini.“Namun, kenaikan selanjutnya dihadkan oleh pengukuhan nilai ringgit berbanding dolar AS dan prestasi bercampur-campur dalam pasaran niaga hadapan getah serantau ekoran kebimbangan terhadap krisis perbankan di Amerika Syarikat (AS),” katanya kepada Bernama.

Selain itu, peniaga itu berkata pemain pasaran terus memantau rapat mesyuarat dasar monetari Rizab Persekutuan AS minggu depan dengan jangkaan bank pusat boleh memperlahankan kenaikan kadar faedah yang agresif untuk mengurangkan tekanan pada sistem kewangan.Sementara itu, niaga hadapan getah Jepun meningkat hari ini buat pertama kali dalam tempoh 11 hari apabila kerajaan berusaha untuk meningkatkan keyakinan pelabur di tengah-tengah dasar monetari global yang lebih ketat dan kegawatan perbankan.Harga Lembaga Getah Malaysia (LGM) bagi Getah Mutu Malaysia 20 (SMR 20) mengukuh 7.0 sen kepada 578 sen sekilogram (kg) manakala lateks pukal turun 1.5 sen menjadi 522 sen sekg.Pada 5 petang, harga penutup LGM untuk SMR 20 ialah pada 576.5 sen sekg manakala lateks pukal pada 519 sen sekg.- BERNAMA


CAEXPO 2023, MATRADE sasar nilai jualan RM500 juta

KUALA LUMPUR, 17 Mac- Ekspo China-ASEAN (CAEXPO) 2023 bakal berlangsung September ini di Nanning, China.Perbadanan Pembangunan Perdagangan Luar Malaysia (MATRADE) menyasarkan nilai jualan berjumlah RM500 juta dengan penglibatan 150 syarikat tempatan.Timbalan Ketua Pegawai Eksekutifnya, Sharimahton Mat Saleh optimis penglibatan syarikat tempatan mampu membuka peluang yang lebih besar menerusi CAEXPO.'CAEXPO merupakan program fizikal pertama disertai Malaysia sejak pembukaan semula sempadan China pada 8 Januari lalu," katanya kepada pemberita di sini.Dalam pada itu, Timbalan Menteri Perdagangan Antarabangsa dan Industri (MITI), Liew Chin Tong berharap pengeksport tempatan meneroka pasaran baharu dan mengenal pasti perubahan citarasa masyarakat China. Pendaftaran ekspo itu dibuka sehingga 16 Jun ini.

(Pendaftaran ekspo itu dibuka sehingga 16 Jun ini)


Nilai ringgit meningkat berbanding dolar AS pada awal dagangan

KUALA LUMPUR, 17 Mac- Nilai ringgit meningkat sedikit pagi ini berbanding dolar AS pada pembukaan dagangan, menyaksikan bank-bank pusat utama lebih berhati-hati dalam strategi mengetatkan monetari masing-masing berikutan kebimbangan dalam sektor perbankan, kata seorang penganalisis.Pada 9 pagi, mata wang tempatan menambah nilai kepada 4.4950/4990 berbanding dolar AS daripada kadar penutup semalam pada paras 4.5005/5055.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata Bank Pusat Eropah (ECB) mengumumkan keputusan mengetatkan monetarinya dengan semua kadar penanda aras utama dinaikkan sebanyak 50 mata asas dengan Kemudahan Deposit kini berada pada 3.00 peratus.Sementara itu, beliau menyatakan beberapa data di Amerika Syarikat (AS) dilihat menyokong dolar dengan data Housing Starts melantun kepada 1.45 juta pada Februari berbanding konsensus 1.31 juta, manakala Tuntutan Pengangguran Awal merosot kepada 192,000 minggu lepas daripada konsensus 205,000.“Oleh itu, kami percaya ringgit akan meningkat sedikit kepada sekitar RM4.48 hingga RM4.49 hari ini,” katanya.Peniaga ActivTrades Dyogenes Rodrigues Diniz pula berkata dorongan makro utama seterusnya yang mungkin dapat memacu pergerakan pasaran ialah keputusan Rizab Persekutuan mengenai kadar faedah di AS, yang dijadualkan pada 22 Mac.“Dari sudut teknikal, gandingan USD/MYR terperangkap dalam pergerakan mendatar. Penembusan melepasi paras 4.5300 mungkin memberi ruang untuk kenaikan selanjutnya,” katanya.Sebaliknya, sekiranya penembusan di bawah 4.4630 boleh menyebabkan gandingan USD/MYR turun serendah 4.3650 dalam masa beberapa hari.

Sementara itu, mata wang tempatan diniaga kebanyakannya lebih tinggi berbanding sekumpulan mata wang utama.Nilai ringgit meningkat berbanding yen Jepun kepada 3.3701/3736 daripada 3.3866/3909 pada penutup Khamis dan lebih tinggi berbanding euro menjadi 4.7728/7770 daripada 4.7777/7830 tetapi susut berbanding pound Britain kepada 5.4443/4492 daripada 5.4330/4390.Pada masa yang sama, mata wang tempatan diniagakan bercampur-campur berbanding dengan mata wang utama Asean yang lain.Ringgit menambah nilai berbanding rupiah Indonesia kepada 292.00/292.50 daripada 292.30/292.90 pada Khamis, mengukuh berbanding dolar Singapura menjadi 3.3380/3415 daripada 3.3399/3438, manakala menyusut nilai berbanding baht Thai pada 13.0760/0937 daripada 13.0737/0947 semalam dan tidak berubah berbanding peso Filipina pada 8.20/8.22 berbanding 8.20/8.21 sebelumnya.-BERNAMA


Niaga hadapan FBM KLCI ditutup tinggi tengah hari

KUALA LUMPUR, 17 Mac- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives tinggi pada tengah hari ini.Pada rehat tengah hari, kontrak Mac 2023 dan April 2023 masing-masing meningkat 22.5 mata kepada 1,407.5 dan 1,408.5. Kontrak Jun 2023 menokok 21 mata kepada 1,409.5 dan September 2023 naik 22 mata kepada 1,400.0. Jumlah dagangan sebanyak 4,375 lot, manakala kepentingan terbuka berjumlah 39,922 kontrak.Pada rehat tengah hari, petunjuk pasaran FTSE Bursa Malaysia KLCI (FBM KLCI) meraih 20.39 mata atau 1.47 peratus kepada 1,411.99 daripada 1,391.60 pada Khamis. - BERNAMA


Niaga hadapan ditutup kebanyakannya rendah

KUALA LUMPUR, 16 Mac- Kontrak niaga hadapan minyak sawit mentah (MSM) di Bursa Malaysia Derivatives ditutup lebih rendah hari ini, menjejaki kelemahan semalaman dalam niaga hadapan minyak kacang soya yang menjadi saingannya di Lembaga Perdagangan Chicago (CBOT) dan Bursa Komoditi Dalian. Ketua Penyelidikan Komoditi Sunvin Group yang berpangkalan di Mumbai, Anilkumar Bagani memberitahu Bernama bahawa prospek makro memacu momentum penurunan minyak sayuran global sekarang ini.Kejatuhan mendadak harga minyak masak bersubsidi Eropah serta penurunan dalam harga minyak biji sesawi Laut Hitam telah memberi tekanan kepada minyak sawit untuk mengekalkan diskaunnya agar kekal berdaya saing.Sementara itu, Indonesia berada di landasan yang betul untuk menetapkan harga rujukan minyak sawit bagi tempoh 16-31 Mac kepada US$911.41 satu tan, meningkat daripada US$889.77 satu tan semasa tempoh 1-15 Mac dan ia akan mengekalkan levi eksport termasuk cukai eksport yang tidak berubah untuk tempoh 1-15 Mac.Ini menjejaskan prospek eksport minyak sawit Malaysia kerana pasaran sedang mencari semakan harga rujukan yang lebih baik untuk menarik semakan semula levi dan duti eksport minyak sawit Indonesia yang lebih tinggi, jelas Anilkumar. "Bagaimanapun, bekalan eksport minyak sawit Indonesia yang terhad sehingga akhir April akan menyokong minyak sawit Malaysia," katanya.

Peniaga minyak sawit David Ng berkata niaga hadapan MSM tempatan diniagakan lebih rendah hari ini selepas harga minyak kacang soya CBOT susut semalaman sebanyak 0.4 peratus. “Kami mengesan paras sokongan pada RM3,850 satu tan dan rintangan pada paras RM4,100 satu tan," katanya. Pada penutup, kontrak baharu April 2023 menokok daripada RM24 kepada RM4,083 satu tan. Sementara itu, Mei 2023 susut RM10 kepada RM4,007 satu tan, Jun 2023 mencatatkan kerugian sebanyak RM34 kepada RM3,933 satu tan dan Julai 2023 berkurangan RM45 kepada RM3,882 satu tan.Ogos 2023 menyaksikan kemerosotan sejumlah RM57 kepada RM3,839 satu tan dan bulan baharu September 2023 berada pada RM3,810 satu tan. Jumlah dagangan meningkat kepada 77,867 lot berbanding 61,745 lot yang direkodkan semalam, manakala kepentingan terbuka mengecil kepada 244,246 kontrak daripada 229,024 kontrak.Harga MSM fizikal bagi Mac Selatan adalah lebih rendah sebanyak RM50 kepada RM4,150 satu tan.- BERNAMA


Kadar jangka pendek ditutup stabil

KUALA LUMPUR, 16 Mac - Kadar antara bank jangka pendek ditutup stabil pada Selasa susulan operasi Bank Negara Malaysia (BNM) yang menyerap lebihan mudah tunai daripada sistem kewangan.Mudah tunai dalam sistem konvensional turun kepada RM51.10 bilion daripada RM54.33 bilion pada sebelah pagi manakala mudah tunai dana Islam berkurangan kepada RM18.81 bilion daripada RM19.26 bilion.Terdahulu, bank pusat menawarkan empat tender pasaran wang konvensional, satu tender Qard dan satu tender repo berbalik. Ia juga mengumumkan ketersediaan kemudahan repo berbalik, perjanjian jual dan beli semula, serta Komoditi Murabahah Bercagar untuk tempoh satu hingga tiga bulan.

Sementara itu, bank pusat menyemak semula tender semalaman Murabahah daripada RM17.6 bilion kepada RM17.8 bilion.Pada 4 petang, BNM menawarkan satu tender pasaran wang konvensional bernilai RM51.1 bilion dan satu tender pasaran wang Murabahah RM17.8 bilion, kedua-dua bagi wang sehari.Kadar Semalaman Islam Malaysia (MYOR-i) berada pada 2.75 peratus setakat 15 Mac, 2023. -BERNAMA


Ringgit ditutup rendah ketidaktentuan sistem perbankan global

KUALA LUMPUR, 16 Mac- Ringgit mengakhiri kenaikan selama tiga hari berturut-turut untuk ditutup rendah berbanding dolar Amerika Syarikat (AS) pada Khamis berikutan ketidaktentuan berlanjutan mengenai sistem perbankan global, kata penganalisis.Pada 6 petang, unit tempatan susut kepada 4.5005/5055 berbanding dolar AS daripada 4.4810/4870 ketika ditutup pada Rabu.Penganalisis berkata pasaran pertukaran mata wang asing Asia terjejas ekoran ketidaktentuan yang berpunca daripada kebimbangan mengenai tahap kewangan satu daripada bank terbesar dunia, Credit Suisse, dan isu berterusan yang dihadapinya.Beliau berkata buat masa ini pasaran sedang menumpukan sebarang kenyataan oleh Rizab Persekutuan AS (Fed) berkaitan dengan dasar monetarinya bagi beberapa bulan akan datang.“Keputusan berhubung kadar faedah akan datang hanya akan dibuat pada Rabu depan dan kemungkinan pasaran menjadi sedikit tidak berubah sehingga ia diputuskan,” katanya kepada Bernama.

(RInggit ditutup rendah ketidaktentuan sistem perbankan global)

Sementara itu, ringgit kebanyakannya diniagakan rendah berbanding sekumpulan mata wang utama.Unit tempatan susut berbanding pound British kepada 5.4330/4390 daripada 5.4292/4364 ketika ditutup pada Rabu dan rendah berbanding yen Jepun kepada 3.3866/3909 daripada 3.3405/3453.Ringgit bagaimanapun meningkat berbanding euro kepada 4.7777/7830 daripada 4.7853/7917.Mata wang tempatan juga diniagakan rendah berbanding mata wang negara Asean.Unit tempatan lemah berbanding baht Thailand kepada 13.0737/0947 daripada 12.9415/9675 semalam dan susut berbanding rupiah Indonesia kepada 292.30/292.90 daripada 291.20/291.80.Ringgit turun berbanding dolar Singapura kepada 3.3399/3438 daripada 3.3291/3341 pada Rabu dan rendah berbanding peso Filipina kepada 8.20/8.21 daripada 8.15/8.17. -BERNAMA


Niaga hadapan emas ditutup tinggi,185 lot diniagakan

KUALA LUMPUR, 16 Mac- Kontrak niaga hadapan emas di Bursa Malaysia Derivatives ditutup tinggi pada Khamis dengan sejumlah 185 lot diniagakan.Kontrak niaga hadapan emas bagi bulan semerta Mac 2023 meningkat kepada US$1,923.10 setiap troy auns manakala April 2023 menokok kepada US$1,929.20 setiap troy auns.Sementara itu, kontrak bagi Mei 2023, Jun 2023, Ogos 2023 dan Oktober 2023 semuanya berada pada US$1,929.20 setiap troy auns.Harga emas fizikal berada pada US$1,923.40 setiap troy auns seperti yang diterbitkan oleh London Bullion Market Association pada 15 Mac, 2023.- BERNAMA


Turkish Airlines tingkatkan kekerapan penerbangan ke KL

KUALA LUMPUR, 16 Mac- Turkish Airlines akan meningkatkan kekerapan penerbangannya antara Istanbul dan Kuala Lumpur bermula pertengahan Ogos tahun ini. Menurut Pengerusi Lembaga dan Jawatankuasa Eksekutifnya, Profesor Dr. Ahmet Bolat, kekerapan perjalanan akan ditingkatkan sebanyak 14 kali seminggu berbanding 10 kali seminggu sebelum ini.Syarikat penerbangan Turkiye itu memfokuskan pasaran Asia Tenggara khususnya Malaysia, sempena ulang tahun ke-10 operasinya di Kuala Lumpur tahun ini. "Ia juga merupakan pintu masuk untuk rakyat Malaysia ke Eropah dan Asia, Afrika dan Amerika Syarikat. Kami terbang melalui bandar di Amerika Syarikat.Kami satu-satunya yang ke Amerika Selatan. Jadi, kami mempunyai sambungan yang sangat baik, pesawat yang sangat baik, pesawat teknologi moden dan menghubungkan orang ramai," kata Dr. Ahmet pada Majlis "Connect with Turkiye", di ibu negara.

(Pengerusi Lembaga dan Jawatankuasa Eksekutifnya, Profesor Dr. Ahmet Bolat)

Jelasnya, 51 juta pengunjung melawat Turkiye tahun lepas, termasuk 88,000 rakyat Malaysia. Beliau berharap melalui pertambahan perjalanan itu, angka itu dapat ditingkatkan kepada 200 pelancong dari Malaysia.


Laporan kajian KRI : Perkasa konsep perumahan sosial di PPR

KUALA LUMPUR, 16 Mac- Konsep perumahan sosial dilaksanakan menerusi Projek Perumahan Rakyat (PPR) harus diperkasa bukan sekadar dari sudut pembinaan semata-mata. Aspek kesejahteraan kediaman perlu diutamakan bagi membolehkan isi rumah miskin mampu beralih kepada penyewaan di pasaran bebas, seterusnya memiliki rumah sendiri.Pengarah Penyelidikan, Khazanah Research Institute (KRI), Dr Suraya Ismail menegaskan, dasar yang jelas perlu bagi menyokong mobiliti sosial isi rumah PPR. "Sektor awam dan sektor swasta sekarang ni sampai sahaja takat pendapatan disasarkan kerajaan, dia kena keluar dan bila dia keluar tiada 'holding hand' yang mengatakan boleh duduk rumah baru dengan standard sama di PPR. Itu bukan polisi kerajaan sekarang. Sebab tu kita kata kena 'institutionalized'. Buatkan satu polisi yang benar," katanya.

(Pengarah Penyelidikan KRI, Dr Suraya Ismail)

Beliau berkata demikian pada sidang media Laporan Kajian KRI, Kesejahteraan Kediaman Golongan Miskin Bandar: Kajian Program Perumahan Rakyat (PPR) di ibu negara.Tambahnya, hasil kajian KRI mendapati separuh daripada responden memilih untuk terus tinggal di unit PPR berikutan kadar sewa di pasaran bebas yang lebih tinggi.Kajian melibatkan 3,100 responden di empat PPR di Lembah Klang dan satu di Pulau Pinang.


Pasaran getah ditutup rendah hari ini

KUALA LUMPUR, 16 Mac- Pasaran getah Malaysia ditutup rendah hari ini meneruskan aliran menurunnya berikutan permintaan yang lemah seiring dengan penurunan di pasaran niaga hadapan getah serantau, kata seorang peniaga.Beliau berkata sentimen pasaran dipengaruhi oleh krisis perbankan Amerika Syarikat (AS) yang telah merebak ke Eropah dan meningkatkan kebimbangan berlakunya krisis kewangan global.“Bagaimanapun, penurunan selanjutnya dikekang oleh ringgit yang lemah berbanding dolar AS dan kenaikan harga minyak mentah di tengah-tengah prospek optimis pertumbuhan ekonomi China,” katanya kepada Bernama.Peniaga itu berkata niaga hadapan getah Jepun juga jatuh hari ini apabila keadaan sektor perbankan yang tidak menentu pada minggu ini telah mengurangkan minat risiko dalam kalangan pelabur, dan yen yang lebih kukuh menjadikan komoditi itu kurang mampu dimiliki untuk pembeli yang memegang mata wang lain.Harga Lembaga Getah Malaysia (LGM) bagi SMR 20 susut 10.5 sen kepada 575 sen sekilogram, manakala lateks pukal turun 4.5 sen kepada 528 sen sekilogram.Pada 5.00 petang, harga penutup LGM bagi SMR 20 berada pada 571 sen sekilogram, manakala lateks pukal pada 523.5 sen sekilogram. - BERNAMA


KUALA LUMPUR, 16 Mac- Bursa Malaysia mengakhiri dagangan hari ini lebih rendah berbanding semalam, seiring dengan prestasi pasaran serantau yang lemah susulan jualan besar-besaran ekuiti Amerika Syarikat (AS) dan Eropah berikutan kebimbangan berlakunya krisis perbankan global, kata penganalisis.Pada 5.00 petang, indeks petunjuk utama FTSE Bursa Malaysia KLCI (FBM KLCI) turun 12.33 mata atau 0.88 peratus kepada 1,391.60 daripada 1,403.93 pada akhir dagangan semalam.Indeks penanda aras itu dibuka susut 3.11 mata kepada 1,400.82 dan bergerak dalam jajaran 1,391.04 hingga 1,403.93 sepanjang dagangan hari ini.Sentimen pasaran adalah negatif dengan kaunter untung mengatasi rugi iaitu 719 berbanding 238 manakala 341 kaunter lain tidak berubah, 969 tidak diniagakan manakala 21 lain digantung dagangannya.Jumlah dagangan sebanyak 3.52 bilion unit bernilai RM2.22 bilion.Naib Presiden Penyelidikan Ekuiti Rakuten Trade Sdn Bhd Thong Pak Leng berkata Wall Street susut semalaman selepas saham-saham Credit Suisse Group AG jatuh mendadak, sekali gus mencetuskan kebimbangan mengenai kemungkinan berlakunya krisis perbankan global.Kalangan pelabur juga tidak pasti mengenai tindak-tanduk Rizab Persekutuan AS (Fed) berkaitan kadar faedah, katanya.

(Bursa Malaysia ditutup rendah seiring prestasi serantau)

“Bagi bursa tempatan, kami yakin jualan besar-besaran itu tidak berlaku memandangkan sistem perbankan Malaysia dikawal selia secara ketara dan risiko kualiti aset pula lebih baik berbanding dengan AS“Bagaimanapun, akibat ketidaktentuan di peringkat serantau dan global, kami menjangkakan sentimen pasaran dalam jangka pendek ini kekal gelisah,” katanya kepada Bernama.Berikutan itu, Thong menjangkakan FBM KLCI menyaksikan dagangan antara 1,390 hingga 1,400 mata dalam tempoh menjelang akhir minggu ini.Saham wajaran tinggi seperti Maybank susut sembilan sen kepada RM8.26; Public Bank rugi dua sen kepada RM3.93 dan Petronas Chemicals turun satu sen kepada RM6.99.Selain itu, CIMB turun lapan sen kepada RM5.15 dan TNB susut tujuh sen kepada RM9.35.Bagi saham aktif, Top Glove menokok 13.5 sen kepada 83.5 sen; Zen Tech International naik setengah sen kepada dua sen manakala Careplus meraih 2.5 sen kepada 27 sen.Hartalega naik 21 sen kepada RM1.78 dan Sapura Energy susut setengah sen kepada 4.5 sen. Di papan indeks menyaksikan Indeks FBM Emas melonjak 80.20 mata kepada 10,181.17; Indeks FBMT 100 susut 73.42 mata kepada 9,878.14; Indeks FBM ACE turun 85.58 mata kepada 5,190.77; Indeks FBM Emas Shariah berkurangan 78.09 mata kepada 10,481.27 dan Indeks FBM 70 susut 37.51 mata kepada 13,131.53.Bagi sektor, Indeks Perkhidmatan Kewangan menguncup 128.56 mata kepada 15,353.89; Indeks Tenaga susut 24.63 mata kepada 813.37; Indeks Perladangan berkurangan 40.93 mata kepada 6,681.38 dan Indeks Produk dan Perkhidmatan Perindustrian turun 1.88 mata kepada 167.68.Jumlah dagangan di Pasaran Utama meningkat kepada 2.15 bilion saham bernilai RM1.85 bilion daripada 2.04 billion saham bernilai RM1.63 bilion.Perolehan waran meningkat kepada 511.37 juta unit bernilai RM76.38 juta daripada 373.03 juta unit bernilai RM59.59 juta sebelum ini.Jumlah dagangan di Pasaran ACE meningkat kepada 865.90 juta saham bernilai RM292.68 juta daripada 718.55 juta saham bernilai RM646.99 juta, semalam.Kaunter produk dan perkhidmatan pengguna menyumbang sebanyak 316.88 juta saham yang diniagakan di Pasaran Utama manakala produk dan perkhidmatan perindustrian (470.98 juta); pembinaan (47.72 juta); teknologi (188.82 juta); SPAC (sifar); perkhidmatan kewangan (74.17 juta); hartanah (86.38 juta); perladangan (25.92 juta); REIT (4.47 juta), dana tertutup (2,000); tenaga (400.54 juta); penjagaan kesihatan (436.63 juta); telekomunikasi dan media (35.06 juta); pengangkutan dan logistik (33.91 juta) serta utiliti (23.64 juta. -BERNAMA


Ringgit dibuka rendah, dolar AS mengukuh di tengah-tengah pergolakan Credit Suisse

KUALA LUMPUR, 16 Mac - Nilai ringgit dibuka rendah berbanding dolar AS pada sesi awal urus niaga Khamis apabila dolar kembali kukuh di tengah-tengah pergolakan Credit Suisse, kata seorang penganalisis.Pada 9 pagi, ringgit menyusut nilai kepada 4.5050/5115 berbanding dolar AS daripada penutupan semalam di paras 4.4810/4870. Ketua Ekonomi, Analisis Pasaran dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata penurunan ketara harga saham Credit Suisse telah memberikan tekanan kepada aset perbankan.“Situasi dinamik sedemikian telah menyokong nilai dolar AS, menyaksikan Indeks Dolar AS (DXY) memperoleh 1.1 peratus kepada 104.736 mata,” katanya kepada Bernama.

Beliau juga berkata mod menghindar risiko telah menjadi lebih ketara apabila pelabur berusaha mencari perlindungan daripada ketidaktentuan pasaran yang lebih besar selain menyedari bahawa harga aset berisiko telah turun, begitu juga dengan hasil Perbendaharaan AS.“Hasil Perbendaharaan AS 10 tahun menyusut 24 mata asas untuk ditutup pada 3.45 peratus,” katanya sambil menambah gandingan USD/MYR boleh bertahan sekitar RM4.4900 hari ini.Sementara itu, ringgit tempatan diniagakan kebanyakannya lebih rendah berbanding sekumpulan mata wang utama.Mata wang tempatan menyusut nilai berbanding pound Britain kepada 5.4393/4472 daripada 5.4292/4364 pada penutup Rabu dan lemah berbanding yen Jepun menjadi 3.3781/3837 daripada 3.3405/3453 semalam, tetapi meningkat berbanding euro kepada 4.7699/7768 daripada 4.7853/7917 sebelumnya.Pada masa yang sama, ringgit turut diniagakan lebih rendah berbanding mata wang Asean yang lain.Ringgit menyusut nilai berbanding baht Thailand kepada 13.0395/13.0641 daripada 12.9415/9675 semalam, susut berbanding rupiah Indonesia kepada 292.70/293.30 daripada 291.20/291.80 pada Rabu, turun berbanding dolar Singapura menjadi 3.3353/3406 daripada 3.3291/3341 dan rendah berbanding peso Filipina pada 8.18/8.20 daripada 8.15/8.17 sebelumnya. - BERNAMA


Niaga hadapan MSM ditutup tinggi

KUALA LUMPUR, 15 Mac- Kontrak niaga hadapan minyak sawit mentah (MSM) di Bursa Malaysia Derivatives ditutup tinggi hari ini, menjejaki kenaikan di pasaran minyak kacang soya di Lembaga Perdagangan Chicago (CBOT), kata peniaga.Peniaga minyak sawit David Ng berkata harga rendah baru-baru ini turut menarik minat belian."Sentimen positif menaikkan harga lebih tinggi dan kami mengesan paras sokongan pada RM3,900 dan paras halangan pada RM4,100," katanya kepada Bernama.Harga MSM yang lebih kukuh turut disokong oleh permintaan eksport yang lebih baik.Menurut firma penyelidik kargo Intertek Testing Services hari ini bahawa eksport produk minyak sawit Malaysia bagi 1-15 Mac meningkat 55.03 peratus kepada 751,814 tan daripada 484,950 tan yang dihantar pada bulan sebelumnya.

(Harga MSM yang lebih kukuh turut disokong oleh permintaan eksport yang lebih baik/Foto Hiasan)

Dalam perkembangan lain, Persatuan Pengekstrak Pelarut India (SEA) yang berpangkalan di Mumbai dalam kenyataan berkata import minyak sawit negara pada Februari merosot 30 peratus daripada Januari kepada paras terendah dalam tempoh lapan bulan berikutan permintaan yang rendah dalam persekitaran stok yang meningkat disebabkan import berlebihan pada November-Januari.India membeli minyak sawit terutamanya dari Indonesia, Malaysia dan Thailand."Pengurangan import minyak sawit oleh India akan memberi tekanan kepada harga MSM," kata Ng.Pada penutup dagangan hari ini, Mac 2023 tidak berubah pada RM4,103 satu tan, April 2023 naik RM15 kepada RM4,059 satu tan dan Mei 2023 meningkat RM35 kepada RM4,017 satu tan.Jun 2023 menambah RM33 kepada RM3,967 satu tan, Julai 2023 naik RM29 kepada RM3,927 satu tan dan Ogos 2023 meningkat RM27 kepada RM3,896 satu tan. Jumlah dagangan merosot kepada 61,745 lot daripada 74,942 lot pada Selasa manakala kepentingan terbuka berkurangan kepada 229,024 kontrak daripada 241,583 kontrak sebelum ini.Harga MSM fizikal bagi Mac Selatan naik RM20 kepada RM4,200 satu tan.-BERNAMA


Niaga hadapan emas ditutup rendah

KUALA LUMPUR, 15 Mac- Kontrak niaga hadapan emas di Bursa Malaysia Derivatives ditutup rendah pada Rabu dengan dagangan sebanyak enam lot.Kontrak niaga hadapan bagi bulan semasa Mac 2023 susut kepada US$1,894.10 bagi setiap troy auns.Selain itu, kontrak bagi April 2023, Mei 2023, Jun 2023, Ogos 2023 dan Oktober 2023 berjumlah US$1,900.20 setiap troy auns.Harga fizikal emas pada US$1907.55 setiap troy auns seperti yang diterbitkan oleh London Bullion Market Association bagi penetapan tengah hari 14 Mac, 2023. -BERNAMA

(Niaga hadapan emas ditutup rendah/Foto fail)


KUALA LUMPUR, 15 Mac- Bursa Malaysia meningkat semula pada Rabu, mengakhiri penurunan selama lima hari berturut-turut, berikutan wujud aktiviti belian saham pada harga rendah susulan jualan baru-baru ini, kata seorang penganalisis. Pada 5.00 petang, petunjuk pasaran FTSE Bursa Malaysia KLCI (FBM KLCI) meningkat 10.10 mata atau 0.72% kepada 1,403.93 daripada 1,393.83 pada Selasa.Indeks utama dibuka tinggi 6.27 mata kepada 1,400.10 dan bergerak antara 1,399.80 dan 1,406.57 sepanjang hari.Suasana pasaran positif dengan kaunter untung mengatasi kaunter rugi sebanyak 604 berbanding 289 manakala 383 kaunter tidak berubah, 972 tidak diniagakan dan 10 yang lain digantung.Jumlah dagangan sebanyak 3.13 bilion unit bernilai RM2.34 bilion.Naib Presiden Penyelidikan Ekuiti Rakuten Trade Sdn Bhd Thong Pak Leng berkata indeks serantau utama turut ditutup tinggi berikutan petunjuk positif daripada pasaran global semalaman.Beliau berkata pelabur membuat spekulasi bahawa impak global yang terburuk daripada krisis perbankan Amerika Syarikat telah berlalu apabila Presiden Joe Biden memberi jaminan insurans deposit penuh sebagai tindak balas selepas Silicon Valley Bank muflis.“Dalam negara, kami terus berhati-hati walaupun peningkatan semula dicatatkan dalam pasaran tempatan dan global berikutan turun naik yang meningkat.“Sebaliknya, kami menjangka aktiviti belian saham pada harga rendah akan berterusan berikutan pasaran tempatan kekal pada kedudukan lebihan jualan,” katanya kepada Bernama. Thong menjangka FBM KLCI akan diniagakan dalam julat 1,400 hingga 1,420 untuk baki minggu ini.

(Bursa Malaysia akhiri penurunan lima hari berturut-turut)

Sementara itu, Penganalisis Kanan Malacca Securities Sdn Bhd Kenneth Leong menjangka konsolidasi akan ditetapkan dengan pelabur memantau keputusan mengenai kadar faedah oleh Rizab Persekutuan AS pada bulan ini.

“Dari segi teknikal, jika paras 1,400 dikekalkan, aktiviti belian saham pada harga rendah yang berterusan dijangka menaikkan indeks utama kepada paras halangan yang akan datang pada 1,435. Paras sokongan dikesan pada 1,375,” katanya kepada Bernama. Saham wajaran tinggi Maybank menambah satu sen kepada RM8.35, Public Bank naik tujuh sen kepada RM3.95, Petronas Chemicals meningkat lima sen kepada RM7, CIMB menambah enam sen kepada RM5.23 dan TNB naik 15 sen kepada RM9.42. Dalam kalangan saham aktif, Oppstar yang mula disenaraikan di Pasaran ACE meningkat RM1.80 kepada RM2.43, Hong Seng Consolidated dan Jade Marvel, masing-masing naik setengah sen kepada 15 sen dan 30 sen, SMRT Holdings menambah lima sen kepada 51.5 sen dan BSL Corp jatuh satu sen kepada empat sen. Di papan indeks, Indeks FBM Emas melonjak 79.46 mata kepada 10,261.37, Indeks FBM 70 naik 101.43 mata kepada 13,169.04, Indeks FBMT 100 meningkat 72.79 mata kepada 9,951.56, Indeks FBM Emas Shariah menambah 77.21 mata kepada 10,559.36 dan Indeks FBM ACE naik 99.47 mata kepada 5,276.35.Mengikut sektor, Indeks Perkhidmatan Kewangan melonjak 103.22 mata kepada 15,482.45, Indeks Tenaga naik 13.72 mata kepada 838.00, Indeks Produk Perindustrian dan Perkhidmatan meningkat 1.03 mata kepada 169.56 dan Indeks Perladangan menambah 55.01 mata kepada 6,722.31.Jumlah dagangan Pasaran Utama berkurangan kepada 2.04 bilion saham bernilai RM1.63 bilion daripada 2.15 bilion saham bernilai RM2.15 bilion pada Selasa.Jumlah dagangan waran merosot kepada 373.03 juta unit bernilai RM59.59 juta daripada 480.60 juta unit bernilai RM74.85 juta sebelum ini. Jumlah dagangan Pasaran ACE susut kepada 718.55 juta saham bernilai RM646.99 juta daripada 743.69 juta saham bernilai RM274.16 juta semalam. Kaunter barangan pengguna dan perkhidmatan menyumbang 240.28 juta saham diniagakan di Pasaran Utama, produk perindustrian dan perkhidmatan (677.67 juta); pembinaan (43.08 juta); teknologi (555.31 juta); SPAC (sifar), perkhidmatan kewangan (100.21 juta); hartanah (84.77 juta); perladangan (26.64 juta); REIT (6.14 juta), dana tertutup (300); tenaga (115.76 juta); penjagaan kesihatan (85.52 juta); telekomunikasi dan media (37.84 juta); pengangkutan dan logistik (33.94 juta) dan utiliti (33.65 juta). -BERNAMA


Pekebun kecil desak EU kaji semula EUDR

KUALA LUMPUR, 15 Mac- Lebih 500 pekebun kecil dari seluruh negara menandatangani petisyen bagi mendesak Kesatuan Eropah (EU) mengkaji semula Peraturan Bebas Penebangan Hutan Kesatuan Eropah (EUDR) yang bersifat diskriminasi.Petisyen dikemukakan kepada Kedutaan Delegasi EU di Malaysia oleh enam wakil agensi dan persatuan sektor kelapa sawit.Menerusi petisyen itu, semua pihak meminta EU mengiktiraf Minyak Sawit Mampan Malaysia (MSPO) dan mengeluarkan Malaysia daripada kalangan negara yang berisiko sekiranya EUDR dilaksanakan.Timbalan Presiden Persatuan Kebangsaan Pekebun-pekebun Kecil Malaysia, Adzmi Hassan berkata Malaysia mempunyai rekod cemerlang dan jelas mengenai perlindungan hutan dan pengeluaran mampan."Peraturan EUDR dari Eropah, kami fikir bahawa peraturan berkenaan tidak adil kepada pekebun kecil. "Keluarkan Malaysia daripada senarai berisiko, dan yang keduanyaa kita nak diiktiraf dari MSPO, dengan sendirinya apabila diiktiraf maka tidak ada masalah dengan peraturan ini," katanya.

Adzmi berkata demikian dalam sidang media selepas sesi dialog EUDR: Impak Kepada Pekebun Kecil dan Industri Malaysia di Menara Felda, di sini hari ini.Keenam-enam wakil agensi dan persatuan itu juga sepakat menyeru kerajaan EU menghentikan diskriminasi dan tindakan bersifat perlindungan yang tidak adil seperti terkandung dalam EUDR.


KUALA LUMPUR, 15 Mac- Pasaran getah Malaysia ditutup rendah pada Rabu apabila ringgit mengukuh berbanding dolar Amerika Syarikat (AS) selepas data inflasi terkini negara itu menunjukkan trend menurun, kata peniaga.Beliau berkata dagangan juga lengang dalam keadaan prestasi pasaran niaga hadapan getah serantau yang bercampur-campur.“Walau bagaimanapun, penurunan seterusnya telah dikekang oleh pemulihan harga minyak mentah, pengeluaran getah asli tempatan yang berkurangan selain keyakinan bahawa kenaikan kadar faedah AS adalah lebih kecil,” katanya.

Menurut Jabatan Perangkaan Malaysia, pengeluaran getah asli tempatan turun 3.6% kepada 29,451 tan pada Januari 2023 daripada 30,556 tan pada Disember 2022.Pengeluaran getah asli susut sebanyak 39.3%pada Januari 2023 daripada 48,546 tan yang dicatatkan pada bulan yang sama 2022.Sementara itu, harga minyak mentah meningkat pada Rabu apabila penurunan harga kepada paras terendah dalam tempoh tiga bulan semalam telah menarik pembelian semasa harga murah selain keyakinan terhadap permintaan dari China susulan data ekonomi yang kukuh dan peningkatan unjuran untuk negara ini oleh Pertubuhan Negara-negara Pengeksport Petroleum (OPEC).Harga rujukan bagi getah fizikal oleh Lembaga Getah Malaysia (GMM) bagi Getah Mutu Malaysia (GMM) 20 susut 1.5 sen kepada 588.5 sen sekilogram manakala susu getah pukal kurang 3.5 sen kepada 535 sen sekilogram.Pada 5.00 petang, harga penutup oleh LGM bagi GMM 20 adalah 585.5 sen sekilogram manakala susu getah pukal pada 532.5 sen sekilogram. -BERNAMA

(Pasaran getah ditutup rendah berikutan ringgit kukuh berbanding dolar AS)


Operasi BNM, kadar jangka pendek ditutup stabil

KUALA LUMPUR, 15 Mac- Kadar antara bank jangka pendek ditutup stabil hari ini, disokong oleh operasi Bank Negara Malaysia (BNM) yang menyerap lebihan mudah tunai daripada sistem kewangan.Berikutan itu, mudah tunai dalam sistem konvensional berkurangan kepada RM51.41 bilion daripada RM62.48 bilion pada pagi ini manakala mudah tunai dana Islam turun kepada RM16.39 bilion daripada RM18.58 bilion.Terdahulu, BNM menawarkan empat tender pasaran wang konvensional dan satu tender Program Komoditi Murabahah.Selain itu, bank pusat itu turut mengumumkan ketersediaan kemudahan repo berbalik, perjanjian jual dan beli semula serta Komoditi Murabahah Bercagar bagi tempoh satu hingga tiga bulan.Pada 4 petang, BNM menawarkan tender pasaran wang konvensional bernilai RM51.4 bilion dan tender pasaran wang Murabahah RM16.4 bilion untuk wang sehari.Kadar Semalaman Islam Malaysia (MYOR-i) berada pada 2.75% setakat 14 Mac, 2023. -BERNAMA


Kadar jangka pendek diunjurkan kekal stabil disokong operasi BNM

KUALA LUMPUR, 15 Mac- Kadar jangka pendek diunjurkan kekal stabil pada Rabu dengan operasi Bank Negara Malaysia (BNM) akan menyerap lebihan mudah tunai daripada sistem kewangan.Mudah tunai dianggarkan berjumlah RM62.48 bilion dalam sistem konvensional dan RM18.58 bilion dalam dana Islam.Hari ini, bank pusat akan menawarkan empat tender pasaran wang konvensional, yang terdiri daripada dua tender RM500 juta masing-masing untuk tujuh hari dan 14 hari, serta dua tender RM1 bilion masing-masing untuk 21 hari dan 33 hari.BNM juga akan mengadakan satu tender Program Komoditi Murabahah (CMP) RM100 juta bagi 33 hari.

Bank pusat mengumumkan ketersediaan kemudahan repo berbalik, perjanjian jual dan beli semula, serta kemudahan komoditi murabahah bercagar untuk tempoh satu hingga tiga bulan.Pada pukul 4.00 petang, BNM akan menjalankan tender semalaman konvensional bernilai sehingga RM58.5 bilion dan tender semalaman murabahah RM17.5 bilion. -BERNAMA


Bursa Malaysia dibuka tinggi, Wall Street alami lantunan

KUALA LUMPUR, 15 Mac- Bursa Malaysia meningkat semula untuk dibuka tinggi pada Rabu, mengambil petunjuk positif daripada prestasi Wall Street dalam tempoh semalaman apabila pelabur berminat mengambil risiko dengan mempertimbangkan bahawa kesan kegagalan bank AS baru-baru ini mungkin telah dielakkan, kata penganalisis.Pada pukul 9.10 pagi, FTSE Bursa Malaysia KLCI (FBM KLCI) yang menjadi penanda aras pasaran meningkat 10.37 mata kepada 1,404.20 daripada 1,393.83 ketika ditutup pada Selasa.Indeks utama itu dibuka 6.27 mata lebih baik kepada 1,400.10.Lingkungan pasaran adalah positif dengan kaunter untung mengatasi kaunter rugi sebanyak 335 berbanding 97, manakala 196 kaunter tidak berubah, 1,620 kaunter tidak diniagakan dan 10 yang lain digantung.Jumlah dagangan sebanyak 423.36 juta unit bernilai RM248.51 juta.Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata data Indeks Harga Pengguna (IHP) AS terkini adalah seiring dengan jangkaan, yang menunjukkan Rizab Persekutuan AS (Fed) mungkin kurang agresif dengan kenaikan kadar faedah.Beliau berkata Purata Perindustrian Dow Jones (DJI) melonjak 336 mata, manakala Nasdaq menambah 239 mata dengan hasil 10 tahun Perbendaharaan AS lebih tinggi iaitu pada 3.69%.“Di pasaran tempatan, FBM KLCI susut di bawah paras 1,400 disebabkan penjualan secara meluas ekoran situasi amat buruk di peringkat rantau, yang merupakan tindak balas spontan terhadap kegagalan bank di AS.“Bagaimanapun, kami berpandangan pembelian semasa harga murah akan berlaku hari ini dengan harapan Fed akan keberatan untuk menaikkan kadar faedah. Justeru, kami menjangkakan pembelian kembali kepada bank dan saham telekomunikasi hari ini," katanya kepada Bernama.Thong juga menjangkakan indeks mengalami lantunan hari ini dan berlegar dalam julat 1,400 hingga 1,415.

Antara saham wajaran tinggi Bursa Malaysia, Maybank dan TNB masing-masing naik enam sen kepada RM8.40 dan RM9.33, Public Bank meningkat tujuh sen kepada RM3.95 dan CIMB menambah lima sen kepada RM5.22, namun Petronas Chemicals turun satu sen kepada RM6.94.Antara saham aktif, Oppstar yang baru disenaraikan di Pasaran ACE melonjak RM1.49 kepada RM2.12, Hong Seng Consolidated meningkat setengah sen kepada 15 sen, Destini menokok setengah sen kepada lapan sen, Jade Marvel naik 1.5 sen kepada 31 sen dan BSL kurang setengah sen kepada 4.5 sen.Di papan indeks, Indeks FBM Emas meningkat 80.77 mata kepada 10,262.68; Indeks FBM 70 menambah 110.99 mata kepada 13,178.60; Indeks FBMT 100 naik 75.98 mata kepada 9,954.75; Indeks FBM Emas Syariah menokok 65.54 mata kepada 10,547.69 dan Indeks FBM ACE meningkat 49.21 mata kepada 5,226.09.Mengikut sektor, Indeks Perkhidmatan Kewangan melonjak 134.31 mata kepada 15,513.54; Indeks Tenaga naik 9.49 mata kepada 833.77; Indeks Produk dan Perkhidmatan Perindustrian meningkat 1.40 mata kepada 169.93 serta Indeks Perladangan naik 33.94 mata kepada 6,701.24. -BERNAMA


Ringgit terus cenderung meningkat berbanding dolar AS

KUALA LUMPUR, 15 Mac- Ringgit meneruskan kecenderungan meningkat berbanding dolar Amerika Syarikat (AS) semasa awal dagangan pada Rabu, disokong jangkaan kenaikan kadar faedah yang lebih kecil di AS apabila data inflasi terkini negara itu menunjukkan aliran penurunan.Pada pukul 9.00 pagi, mata wang tempatan meningkat kepada 4.4795/4835 berbanding dolar AS daripada 4.4820/4860 ketika ditutup pada Selasa.Peniaga ActivTrades, Dyogenes Rodrigues Diniz berkata bacaan Indeks Harga Pengguna (IHP) AS bagi Februari tepat seperti yang dijangkakan iaitu pada 6.0 peratus, di bawah bacaan Januari pada 6.4 peratus.“Ini menunjukkan inflasi di AS semakin lemah buat masa ini, justeru Rizab Persekutuan AS (Fed) mungkin mengambil tindakan yang lebih sederhana berhubung keputusan kadar faedah seterusnya pada 22 Mac,” katanya.Sementara itu, Ketua Ahli Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid berpendapat data inflasi terbaru itu menyebabkan Fed berada dalam keadaan kusut.“Dari satu aspek, kebimbangan mereka terhadap inflasi yang kekal tinggi akan bermakna mereka perlu melakukan lebih banyak lagi dalam menaikkan Kadar Dana Fed.“Dari spektrum yang lain, kebimbangan yang memuncak mengenai bank-bank AS seperti Silicon Valley Bank dan Signature Bank menjadi peringatan bahawa dasar monetari yang terlalu ketat boleh membawa lebih banyak mudarat berbanding kebaikan,” katanya kepada Bernama.Beliau berkata justeru, ringgit mungkin mengalami beberapa bentuk pembetulan hari ini selepas mencatatkan peningkatan semula yang kukuh sejak dua hari lepas.Sementara itu, mata wang tempatan didagangkan lebih tinggi kebanyakannya berbanding sekumpulan mata wang utama.

Ringgit meningkat berbanding pound British kepada 5.4444/4492 daripada 5.4474/4523 ketika ditutup Selasa dan naik berbanding yen Jepun kepada 3.3320/3352 daripada 3.3383/3415.Unit tempatan bagaimanapun susut berbanding euro kepada 4.8078/8121 daripada 4.8007/8050 semalam.Pada masa yang sama, ringgit didagangkan bercampur-campur berbanding mata wang negara Asean.Ringgit meningkat berbanding baht Thailand kepada 12.9728/12.9896 daripada 12.9830/9999 semalam dan naik berbanding rupia Indonesia kepada 291.10/291.50 daripada 291.20/291.70.Unit tempatan rendah berbanding dolar Singapura kepada 3.3285/3317 daripada 3.3254/3286 pada Selasa dan tidak berubah berbanding peso Filipina pada 8.13/8.14. -BERNAMA


Premis digital inisiatif MYNIC bantu usahawan kembangkan pasaran

(Zanariah Abdullah pemilik premis digital goldburoqglobal.my (Sambal CIk Midah) ketika program Jelajah Saya Digital di Lembah Pantai baru–baru ini/Foto MYNIC)

KUALA LUMPUR, 15 Mac- Usaha MYNIC Berhad dengan kerjasama Kementerian Pertanian dan keterjaminan makanan (MAFS) membuka dimensi baharu perniagaan berasaskan agro yang kini semakin progresif, dengan permintaan terhadap produk agro tanah air semakin mendapat sambutan sama ada dari dalam mahu pun luar negara.

Menerusi pelbagai inisiatif ditawarkan kerajaan termasuk melalui Belanjawan Madani 2023 baru-baru ini, langkah itu khususnya menerusi usaha MYNIC akan terus memperkasa program pendigitalan perniagaan usahawan tempatan.

Sehingga kini, MYNIC dengan kerjasama MAFS serta agensi-agensi bawahnya telah melatih hampir 100 usahawan agro membolehkan produk perniagaan peserta berjaya menembusi pasaran luar negara.

Salah seorang usahawan agro terlibat ialah Zanariah Abdullah, pengasas produk sambal dan pes Cik Midah. Beliau memulakan perniagaan pada tahun 2017 melalui jualan secara langsung kepada pelanggan sasar.

“Saya mula menjual sambal Cik Midah kepada keluarga dan juga kenalan rapat. Kemudian pada tahun 2018, saya mendapat peluang untuk meletakkan produk ini di beberapa stesen minyak di sekitar Damansara.

“Ketika itu saya juga mula menjual produk saya melalui media sosial, dan al-hamdulillah sambutan amat mengalakkan. Setelah beberapa bulan mengadakan jualan melalui saluran media sosial, saya mula terfikir untuk membangunkan premis digital atau laman web Sambal Cik Midah,” ujar Zanariah.

Sebagai seorang usahawan agro, Zanariah juga aktif mengikuti pameran serta ekspo perniagaan anjuran Lembaga Pemasaran Pertanian Persekutuan (FAMA). “

Menurut Zanariah, selepas beberapa kali mengikuti aktiviti anjuran FAMA, agensi itu menawarkan untuk menyertai kursus perniagaan digital. Antara yang dipelajari termasuklah ekosistem e-dagang, merangkumi media sosial, e-market place, enjin carian dan premis digital.

“Saya bersyukur kerana saya terpilih untuk mengikuti program insentif pembangunan laman web daripada MYNIC Berhad. Menerusi program ini, ianya banyak mengajar saya serta usahawan agro lain mempelajari cara membina laman web serta cara mempromosi produk kami secara digital.

“Membangunkan laman web atau premis digital produk sendiri merupakan impian saya kerana ianya adalah salah satu platform untuk produk kami menembusi pasaran tanpa sempadan. Saya amat tertarik dengan petikan daripada Bill Gate yang mengatakan jika perniagaan anda tiada laman web, umpama kita tiada kedai di alam maya,” kata Zanariah lagi.

“Selepas hampir 2 tahun setahun mempunyai premis digital sendiri iaitu goldburoqglobal.my, hasil jualan sambal Cik Midah kini mencecah 60% jika dibandingkan dengan dahulu,” akhiri beliau.

(Khalifah (dua dari kiri) bersama Puan Norafizah, Ketua Pegawai Operasi MYNIC; dan peserta PRIME MYNIC LPP tahun lepas/Foto MYNIC)

Seorang lagi usahawan Muhammad Khalifah Hussin dari Pasir Puteh, Kelantan juga turut berkongsi bagaimana premis digital membantu usahawan agro seperti beliau.

“Saya mula menjual ikan bekok sejuk beku semenjak pertengahan tahun 2021. Bermodalkan RM25 ketika itu, saya mula menjalankan beberapa kajian sendiri terhadap resipi keenakan dan kelainan ikan bekok ini,” kata Khalifah.

Menurut Khalifah, dia amat percaya bahawa penjenamaan amat penting dalam sesuatu perniagaan dan sentiasa mencari peluang untuk mengukuhkan jenama ikan bekok keluarannya.

“Awalnya saya banyak menggunakan saluran media sosial seperti Facebook, Instagram dan Tik Tok. Selepas menyertai program Latihan Keusahawanan Digital anjuran MYNIC dan Lembaga Pertubuhan Peladang (LPP) pada Ogos 2022 saya mula didedahkan kepada kepentingan laman web kepada penjenamaan perniagaan,” katanya lagi Khalifah yang turut mengatakan bahawa membina laman web merupakan salah satu agenda dalam perancangan awal perniagaan beliau.

Mengkomersialkan ikan bekok melalui premis digital oceanfreshglobal.my juga membantu dalam membina keyakinan pembeli.

“Sekarang banyak kita dengar mengenai penipuan dalam talian, tetapi dengan adanya laman web sendiri ianya menambah keyakinan pembeli. Alhamdulillah, saya kini menerima tempahan lebih 20 pek dalam masa seminggu,” tambah Khalifah.

Usaha MYNIC hakikatnya telah meningkatkan pengetahuan premis digital, menurusi pelbagai program latihan termasuk Program Realisasi Impian Digital (PRIME); antara usaha untuk meningkatkan pemahaman serta penyertaan usahawan digital ke saluran digital.

Ketua Pengawai Eksekutif MYNIC Berhad, Datuk Ts. Hasnul Fadhly Hasan berkata sektor agro merupakan salah satu tunjang kepada negara yang turut menawarkan pelbagai peluang pekerjaan kepada usahawan mikro, kecil dan sederhana.

“MYNIC telah berkerjasama dengan MAFS serta agensi-agensi bawahnya seperti FAMA, LPP, Lembaga Kemajuan Pertanian Muda (MADA), Lembaga Kemajuan Pertanian Kemubu (KADA) dan Lembaga Perindustrian Nanas Malaysia (LPNM).

“Objektif PRIME adalah untuk memberi pendedahan terhadap penambahbaikan teknologi digital serta impak kepada penjenamaan digital produk ahli-ahli mereka. Kami juga turut berkongsi bagaimana pemasaran melalui premis digital dapat meningkatkan hasil jualan dan keyakinan pelanggan kepada produk agro mereka.”

“Produk hasil usahawan kami kini semakin dikenali, bukan sahaja di dalam negara malah di luar negara. Antara contoh adalah sambal Cik Midah yang berjaya mendapat pelanggan dari United Kingdom, Singapura dan lain-lain lagi. Ini lah kelebihan premis digital, perniagaan tanpa batasan,” ujar Hasnul.

Katanya nama domain .MY mempunyai kadar penyalahgunaan yang rendah iaitu hanya sebanyak 2% berbanding ‘generic Top Level Domain (gTLD)’ lain. Ini sekali gus menunjukkan bahawa tahap kepercayaan serta jaminan keselamatan terhadap perniagaan menggunakan nama domain .MY amat dipercayai.

Sebagai sebuah agensi bawah Kementerian Komunikasi dan Digital, MYNIC yang bertanggungjawab membangun serta mengurus nama domain .MY turut memwujudkan Komuniti .MY sebagai satu platform bagi mengukuhkan lagi hubungan jangka panjang antara peserta latihan MYNIC.

Selain menjadi medium interaksi antara satu sama lain, usahawan juga akan diberikan pendedahan kepada cara untuk meluaskan pasaran dan menaiktaraf perniagaan.

“Kami juga telah memperkenalkan Program Latihan Pembangunan Laman Web dan Pemasaran Digital secara atas talian kepada orang ramai. Selain secara automatik menjadi ahli Komuniti .MY, peserta juga akan mendapat bimbingan secara berterusan selama 3 bulan dan menikmati pelbagai keistimewaan lain.

Mereka yang berminat boleh layari laman web atau laman media sosial kami untuk mengetahui lebih lanjut mengenai program ini,” kata beliau lagi. Datuk Ts. Hasnul juga menyatakan bahawa nama domain .MY merupakan salah satu aset digital negara dan ianya berpotensi untuk dieksport serta menyumbang kepada pertumbuhan pendapatan dan ekonomi negara.

Tidak terkecuali usahawan perusahaan mikro, kecil dan sederhana akan terus mendapat manfaat terhadap rangsangan ekonomi digital negara, seiring aspirasi YAB Perdana Menteri dalam konsep Malaysia Madani untuk mencapai ke arah Ekonomi Hijau, Digital dan Mampan.


Kadar jangka pendek ditutup stabil, disokong operasi BNM

KUALA LUMPUR, 14 Mac - Kadar antara bank jangka pendek ditutup stabil pada Selasa, disokong oleh operasi Bank Negara Malaysia (BNM) yang menyerap lebihan mudah tunai daripada sistem kewangan.Mudah tunai dalam sistem konvensional turun kepada RM42.1 bilion daripada RM46.38 bilion pada sebelah pagi manakala, mudah tunai dana Islam berkurangan kepada RM17.2 bilion daripada RM24.48 bilion.Terdahulu, bank pusat menawarkan satu tender pasaran wang konvensional dan tiga tender Qard.

Ia juga mengumumkan ketersediaan kemudahan repo berbalik, perjanjian jual dan beli semula, serta Komoditi Murabahah Bercagar untuk tempoh satu hingga tiga bulan.Pada pukul 4 petang, BNM menawarkan satu tender pasaran wang konvensional bernilai RM42.1 bilion dan satu tender pasaran wang Murabahah RM17.2 bilion, kedua-dua bagi wang sehari.Kadar Semalaman Islam Malaysia (MYOR-i) berada pada 2.74 peratus setakat 13 Mac, 2023. -BERNAMA


Niaga hadapan emas ditutup tinggi

KUALA LUMPUR, 14 Mac- Kontrak niaga hadapan emas di Bursa Malaysia Derivatives ditutup lebih tinggi hari ini dengan sejumlah 97 lot diniagakan. Kontrak niaga hadapan emas bagi bulan semerta Mac 2023 meningkat kepada US$1,908.10 satu auns troy, manakala April 2023 menokok kepada US$1,914.20 satu auns troy. Kontrak Mei 2023, Jun 2023, Ogos 2023 dan Oktober 2023 masing-masing pada US$1,914.20 satu auns troy.Harga emas fizikal berada pada US$1,911.30 satu auns troy seperti yang diterbitkan oleh London Bullion Market Association pada 13 Mac 2023. -BERNAMA


Bursa Malaysia ditutup rendah pada paras terendah intra hari

KUALA LUMPUR, 14 Mac - Bursa Malaysia ditutup rendah bagi hari kelima berturut-turut pada Selasa susulan petunjuk bercampur-campur di Wall Street semalaman ketika para pelabur berdepan dengan kesan daripada kegagalan bank-bank di Amerika Syarikat (AS) termasuk Silicon Valley Bank (SVB), kata seorang penganalisis. Pada pukul 5 petang, petunjuk sasaran FTSE Bursa Malaysia KLCI (FBM KLCI) turun 28 mata atau 1.97 peratus kepada 1,393.83 daripada paras penutup 1,421.83 pada Isnin -- mencecah paras terendah intra harinya dan paras terendah dalam tempoh hampir lima bulan.Indeks utama itu dibuka rendah turun 4.87 mata kepada 1,416.96, yang merupakan paras tertinggi intra harinya dan terus merosot sepanjang hari dagangan.Suasana pasaran negatif dengan kaunter rugi mengatasi kaunter untung sebanyak 878 berbanding 180 manakala 296 kaunter tidak berubah, 893 tidak diniagakan dan 11 yang lain digantung. Jumlah dagangan berjumlah 3.38 bilion unit bernilai RM2.50 bilion.Ketua penyelidikan harta dan penasihat UOB Kay Hian Securities (M) Sdn Bhd, Mohd Sedek Jantan berkata bursa tempatan melalui sesi dagangan yang turun naik dengan indeks perkhidmatan kewangan jatuh 2.17 peratus terutamanya disebabkan oleh kesan daripada kegagalan SVB."Kami menjangka Bursa Malaysia kekal tidak menentu sehingga Rizab Persekutuan AS (Fed) membuat keputusannya minggu depan. Berdasarkan kepada kenyataan pengerusi Fed Jerome Powell dan jangkaan indeks harga pengguna (IHP) Februari mungkin mereda, kami menjangka Fed menaikkan kadar sebanyak 50 mata asas."Bagaimanapun, dengan tumbangnya SVB, Fed mungkin mengurangkan kenaikan kadar (kepada 25 mata asas) atau menghentikan buat sementara kenaikan kadar,” katanya kepada Bernama. Bagaimanapun, Mohd Sedek berkata krisis itu tidak akan mengubah trajektori jangka panjang ekonomi atau pasaran saham dan beliau percaya para pelabur masih menunggu hala tuju ekonomi menjadi lebih jelas dan menjangka ekuiti akan mencatatkan pemulihan yang lebih berdaya tahan.

Sementara itu, pengarah urusan SPI Asset Management Stephen Innes berkata institusi kewangan sedang bergelut berikutan peningkatan kegawatan dalam dunia kewangan global meskipun intervensi US Federal Deposit Insurance Corporation (FDIC) untuk meredakan pasaran."Tekanan kewangan AS boleh menyebabkan bank-bank di Malaysia menghentikan berian pinjaman kepada ekonomi sebenar dan mengetatkan lagi syarat-syarat kewangan, yang meningkatkan risiko kepada ekonomi tempatan.  "Walaupun penurunan Fed dengan lebih 100 mata asas diambil kira dan kelonggaran kewangan global, ekuiti tidak meningkat, yang mana boleh membawa kesan negatif kepada pasaran domestik, ditambah dengan risiko kemeseletan global dan ini boleh menjejaskan sektor eksport Malaysia,” katanya kepada Bernama.Sementara itu, dalam kalangan saham wajaran tinggi di Bursa Malaysia, Maybank turun 10 sen kepada RM8.34, Public Bank jatuh 13 sen kepada RM3.88, CIMB berkurangan 16 sen kepada RM5.17, Petronas Chemicals susut 15 sen kepada RM6.95 dan  TNB jatuh lima sen kepada RM9.27. Dalam kalangan kaunter cergas, MY E.G. berkurangan setengah sen kepada 77 sen, BSL Corp jatuh satu sen kepada lima sen, E.A. Technique jatuh 11.5 sen kepada 17.5 sen, manakala Vinvest Capital tidak berubah pada 22.5 sen. Di papan indeks, Indeks FBM Emas berkurangan 193.51 mata kepada 10,181.91, Indeks FBM 70 jatuh 176.77 mata kepada 13,067.61, Indeks FBMT 100 susut 183.14 mata kepada 9,878.77, Indeks FBM Emas Shariah jatuh 167.80 mata kepada 10,482.15 dan Indeks FBM ACE turun 122.18 mata kepada 5,176.88.Mengikut sektor, Indeks Perkhidmatan Kewangan turun 341.16 mata kepada 15,379.23, Indeks Tenaga susut 28.55 mata kepada 824.28, Indeks Produk dan Perkhidmatan Perindustrian jatuh 4.04 mata kepada 168.53 dan Indeks Perladangan berkurangan 125.03 mata kepada 6,667.30.Jumlah dagangan Pasaran Utama merosot kepada 2.15 bilion saham bernilai RM2.15 bilion daripada  2.33 bilion saham bernilai RM1.81 bilion pada Isnin.Jumlah dagangan waran meningkat kepada 480.60 juta unit bernilai RM74.85 juta daripada 391.70 juta unit bernilai RM74.47 juta sebelumnya. Jumlah dagangan Pasaran ACE berkurangan kepada 743.69 juta saham bernilai RM274.16 juta daripada 772.43 juta saham bernilai RM269.65 juta. Kaunter produk dan perkhidmatan pengguna menyumbang 376.48 juta saham yang diniagakan di Pasaran Utama, produk dan perkhidmatan perindustrian (542.94 juta); pembinaan (68.83 juta); teknologi (356.52 juta); SPAC (sifar), perkhidmatan kewangan (126.46 juta); hartanah (148.92 juta); perladangan (36.83 juta); REITs (11.40 juta), dana tertutup (2,000); tenaga (191.99 juta); penjagaan kesihatan (87.90 juta); telekomunikasi dan media (74.74 juta); pengangkutan dan logistik (95.54 juta); dan utiliti (34.02 juta). -BERNAMA


KUALA LUMPUR, 14 Mac- Ringgit melanjutkan keuntungannya hari ini untuk ditutup lebih tinggi berbanding dolar US selepas pelabur berundur daripada mata wang selamat berikutan ketidaktentuan pasaran, kata seorang penganalisis. Pada 6.00 petang, ringgit mengukuh kepada 4.4820/4860 berbanding dolar US daripada 4.4925/4965 yang direkodkan semalam.Ketua Ekonomi, Analisis Pasaran dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata peniaga akan memantau data Indeks Harga Pengguna (IHP) Amerika Syarikat (AS) yang dijangka dikeluarkan lewat hari ini.Beliau berkata USD/MYR sudah berada dalam kedudukan terlebih jual, yang mana ringgit terjejas teruk oleh dasar Rizab Persekutuan (Fed) yang agak agresif sejak awal Februari lepas."Bagaimanapun, nasib mula berubah selepas krisis Silicon Valley Bank (SVB) mengejutkan semua pihak, yang membawa kepada jangkaan Fed yang lebih lemah dalam mesyuarat Jawatankuasa Pasaran Terbuka Persekutuan (FOMC) yang akan datang," katanya.

(Ringgit lanjut keuntungan untuk ditutup tinggi berbanding dolar US)

Sementara itu, ringgit diniagakan kebanyakannya rendah berbanding sekumpulan mata wang utama. Ia susut berbanding pound Britain kepada 5.4474/4523 daripada 5.4292/4340 yang dicatatkan semalam dan jatuh berbanding euro kepada 4.8007/8050 daripada 4.7957/8000, ia bagaimanapun meningkat berbanding yen Jepun kepada 3.3383/3415 daripada 3.3727/3763 sebelum ini.Sebaliknya, mata wang tempatan diniagakan kebanyakannya lebih tinggi berbanding mata wang Asean lain. Ringgit menokok berbanding rupiah Indonesia kepada 291.20/291.70 daripada 292.10/292.25, naik berbanding dolar Singapura kepada 3.3254/3286 daripada 3.3354/3389 dan mengukuh berbanding euro kepada 8.13/8.14 daripada 8.17/8.18 sebelum ini. Bagaimanapun, ia merosot berbanding baht Thailand kepada 12.9830/9999 daripada 12.9819/9994. -BERNAMA


Pasaran getah ditutup rendah

KUALA LUMPUR, 14 Mac- Keuntungan semalaman pasaran getah Malaysia terencat hari ini untuk ditutup lebih rendah selepas dipengaruhi oleh petunjuk yang agak lemah dalam pasaran niaga hadapan getah serantau dan kerugian dalam penanda aras harga minyak mentah di tengah-tengah pengukuhan ringgit berbanding dolar US. Seorang peniaga memberitahu Bernama, sentimen global menerima kesan akibat ketidaktentuan dalam dasar ekonomi Amerika Syarikat (AS) berikutan krisis kewangannya menjelang pengumuman data inflasi utama AS yang dijangka lewat hari ini."Bagaimanapun, kerugian selanjutnya dihadkan apabila sentimen mula mengendur oleh kenyataan positif bahawa krisis perbankan AS tidak akan memberi kesan langsung kepada ekonomi tempatan," katanya.Niaga hadapan getah Jepun dijangka mengalami penurunan ketujuh dalam tempoh lapan hari pada Selasa, ketika harga minyak merosot dan keyakinan pelabur terjejas di tengah-tengah kebimbangan krisis perbankan AS dan sentimen berhati-hati menjelang pengumuman data inflasi.

Sementara itu, harga minyak merosot di bawah paras utama dan mengalami kerugian besar berbanding sesi sebelum ini selepas sektor perbankan AS mencetuskan kebimbangan yang meningkat terhadap potensi krisis ekonomi. Ketika ini, penanda aras global minyak mentah Brent turun 1.58% kepada US$79.49 setong. Harga Lembaga Getah Malaysia (LGM) bagi SMR 20 susut 2.5 sen kepada 589.5 sen sekilogram, manakala lateks pukal jatuh 3.0 sen kepada 545 sen sekilogram. Pada 5.00 petang, harga penutup MRB untuk SMR 20 berada pada 590 sen sekilogram, manakala lateks pukal pada 538.5 sen sekilogram. -BERNAMA


Bursa Malaysia dibuka rendah, prestasi Wall Street bercampur-campur

KUALA LUMPUR, 14 Mac- Bursa Malaysia dibuka rendah pada pagi urus niaga Selasa, mengambil petunjuk daripada ketidaktentuan pergerakan Wall Street apabila sektor perbankan Amerika Syarikat (AS) berada di bawah penelitian berikutan krisis Silicon Valley Bank dan Signature Bank, kata seorang penganalisis.Pada pukul 9.10 pagi, penanda aras FTSE Bursa Malaysia KLCI (FBM KLCI) turun 8.50 mata kepada 1,413.33 daripada 1,421.83 penutup Isnin.Indeks utama dibuka 4.87 mata rendah pagi ini pada 1,416.96.Pergerakan harga di pasaran negatif dengan kaunter rugi mendahului untung 183 berbalas 121, manakala 233 kaunter tidak berubah, 1,710 tidak diniagakan dan 11 yang lain digantung.Jumlah dagangan adalah sebanyak 193.64 juta unit bernilai RM102.60 juta.Walaupun sektor perbankan AS mengalami penangguhan sementara, Naib Presiden Penyelidikan Ekuiti Rakuten Trade Sdn Bhd Thong Pak Leng berkata sentimen masih kekal berhati-hati.Purata Perindustrian Dow Jones kerugian 90 mata manakala Nasdaq memperoleh hampir 50 mata, katanya."Di peringkat domestik, kami menjangkakan aktiviti memburu saham murah akan muncul hari ini dengan minat tertumpu pada kaunter perbankan dan telekomunikasi."Oleh itu, indeks diunjur berada dalam aliran julat 1,420-1,435 hari ini," katanya kepada Bernama.Sementara itu, Thong berkata harga emas melonjak kepada AS$1,911 setiap auns kerana pelabur terus melihat kepada kelas aset yang lebih selamat.Dalam kalangan saham wajaran tinggi Bursa Malaysia - Maybank susut tiga sen kepada RM8.41, Public Bank lemah empat sen menjadi RM3.97, CIMB turun lapan sen kepada RM5.25, Petronas Chemicals menguncup enam sen kepada RM7.04 tetapi TNB menambah dua sen kepada RM9.34.

Bagi saham aktif, Awanbiru Technology dan Ta Win Holdings naik setengah sen setiap satu kepada 47.5 sen dan 5.5 sen, dan E.A. Technique (M) turun 5.5 sen kepada 23.5 sen manakala Vinvest Capital dan Icon Offshore tidak berubah, masing-masing pada 22.5 sen dan 9.5 sen.Di papan indeks, Indeks FBM Emas susut 46.22 mata kepada 10,329.20, Indeks FBM 70 turun 8.16 mata kepada 13,236.22, Indeks FBMT 100 kerugian 47.48 mata kepada 10,014.43 dan Indeks FBM Emas Syariah lebih rendah 27.03 mata kepada 10,622.92.Bagaimanapun, Indeks ACE FBM meningkat 3.07 mata kepada 5,302.13.Mengikut sektor, Indeks Perkhidmatan Kewangan turun 142.68 mata kepada 15,577.71, Indeks Tenaga susut 2.83 mata menjadi 850.00, Indeks Perladangan menguncup 38.22 mata kepada 6,754.11 dan Indeks Produk dan Perkhidmatan Perindustrian lemah 0.25 mata kepada 172.32. -BERNAMA


Kadar jangka pendek kekal stabil susulan operasi BNM

KUALA LUMPUR, 14 Mac- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM46.38 bilion dalam sistem konvensional dan RM24.48 bilion dalam dana Islam.Hari ini, bank pusat akan menjalankan tender pasaran wang konvensional bernilai RM1 bilion selama tujuh hari.Selain itu, ia juga akan mengadakan tiga tender Qard yang terdiri daripada tender RM800 juta untuk tujuh hari, tender RM1.5 bilion (14 hari) dan RM1 bilion (21 hari).

BNM telah mengumumkan ketersediaan repo berbalik, perjanjian jual dan beli semula serta kemudahan murabahah komoditi bercagar untuk tempoh satu hingga tiga bulan.Pada pukul 4.00 petang, BNM akan menawarkan sehingga RM44.4 bilion untuk tender semalaman konvensional dan RM20.2 bilion bagi tender semalaman murabahah. -BERNAMA


Ringgit dibuka kukuh bebanding dolar AS

KUALA LUMPUR, 14 Mac- Nilai ringgit meningkat berbanding dolar AS pada sesi pembukaan pagi ini apabila dolar AS mula lemah selepas saham-saham berkaitan perbankan di Amerika Syarikat (AS) merosot dengan ketara di tengah-tengah kebimbangan mengenai krisis Silicon Valley Bank (SVB), kata seorang penganalisis.Pada pukul 9.00 pagi, mata wang tempatan mengukuh nilai kepada 4.4850/4950 berbanding dolar AS daripada penutup semalam 4.4925/4965.Ketua Ekonomi, Analisis Pasaran dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata pasaran menjangka Rizab Persekutuan akan lebih berpihak kepada pertumbuhan ekonomi pada mesyuarat Jawatankuasa Pasaran Terbuka Persekutuan minggu depan berikutan kejatuhan SVB.“Selain itu, Bank Pusat Eropah pula diunjur lebih kepada menaikkan kadar faedah pada mesyuarat 16 Mac nanti dengan konsensus menunjukkan kenaikan 50 mata asas dalam kadar kemudahan deposit yang kini berada pada 2.50 peratus,” katanya kepada Bernama.Sehubungan itu, beliau berpendapat ringgit dijangka meningkat berbanding dolar AS hari ini.Sementara itu, ringgit diniagakan kebanyakannya lebih rendah berbanding sekumpulan mata wang utama.

Mata wang tempatan menyusut nilai berbanding pound Britain kepada 5.4551/4673 daripada 5.4292/4340 pada penutup Isnin dan rendah berbanding euro kepada 4.8075/8182 daripada 4.7957/8000, manakala meningkat berbanding yen Jepun kepada 3.3656/3734 daripada 3.3727/3763 sebelum ini.Bagaimanapun, ringgit berbanding mata wang Asean yang lain diniagakan lebih tinggi.Mata wang tempatan menambah nilai berbanding baht Thai kepada 12.9797/13.0158 daripada 12.9819/9994 semalam, meningkat berbanding dolar Singapura kepada 3.3274/3351 daripada 3.3354/3389, mengukuh berbanding rupiah Indonesia kepada 291.60/292.40 daripada 292.10/292.25 dan tinggi berbanding peso Filipina pada 8.15/8.19 daripada 8.17/8.18 semalam. -BERNAMA


Kadar dividen LTAT lebih baik dari tahun sebelumnya

KUALA LUMPUR, 13 Mac - Lembaga Tabung Angkatan Tentera (LTAT) mengumumkan kadar dividen 5 peratus dengan jumlah pembayaran RM476.45 juta bagi tahun 2022.Menteri Pertahanan, Datuk Seri Mohamad Hasan menyatakan LTAT berjaya mengumumkan kadar dividen yang lebih baik berbanding tahun sebelumnya, iaitu kadar dividen 4.1 peratus dengan jumlah pembayaran RM379.42 juta."Ini mengambil perkiraan suasana pasaran dan sistem kewangan negara setelah hampir tiga tahun negara berdepan pandemik COVID-19 tetapi atas kecekapan pengurusan LTAT, mereka dapat pulangan daripada pelaburan yang akhirnya berjaya memperuntukan sejumlah kewangan untuk memgumumkan pembayaran dividen sebanyak 5 peratus yang telah di dibuat."Ia merupakan peningkatan kadar dividen yang konsisten semenjak tahun 2018," kata Mohamad Hasan di sini.LTAT kini dalam fasa akhir pelaksanaan Pelan Transformasi 2019-2023 untuk menangani cabaran dan mengukuhkan kedudukannya serta kekal kompetitif dengan dana lain. Pelan yang dipaksikan Rangka Kerja Perumpukan Aset Strategik bertujuan untuk memberi pulangan jangka masa panjang yang mampan kepada pencarum, iaitu Angkatan Tentera Malaysia (ATM) dan pesara tentera.

(Mohamad Hasan bercakap kepada pemberita selepas Majlis Pengumuman Dividen LTAT, di sini)

Peratusan dividen 5 peratus itu turut mencapai misi 5.50 sempena dengan sambutan Jubli Emas LTAT.Pengkreditan dividen 2022 kepada 122,935 pencarum dilaksanakan Jumaat lalu.


KUALA LUMPUR, 13 Mac- Ringgit ditutup tinggi berbanding dolar Amerika Syarikat (AS) pada Isnin disebabkan para pelabur kekal berhati-hati menjelang data inflasi Amerika Syarikat (AS) yang akan dikeluarkan minggu ini, kata seorang penganalisis.Pada 6.00 petang, ringgit meningkat kepada 4.4925/4965 berbanding dolar US daripada paras penutup 4.5180/5220 pada Jumaat.Ketua Ekonomi, Analisis Pasaran dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata walaupun ketidaktentuan global yang meningkat, ringgit menambah nilai berbanding dolar US pada Isnin.“Saya berpendapat apa yang berlaku kepada Silicon Valley Bank (SVB) akan menyebabkan Rizab Persekutuan (Fed) perlu memikirkan semula strategi pengetatan monetarinya."Bagaimanapun, masih terlalu awal untuk menyatakan sama ada Fed akan mengubah taktiknya. Sehubungan itu, laporan inflasi bagi bulan Februari akan dipantau dengan teliti minggu ini," katanya kepada Bernama.

(Ringgit ditutup tinggi berbanding dolar US)

Keruntuhan SVB yang memberikan pengkhususan kepada pembiayaan modal teroka terutamanya dalam sektor teknologi berlaku selepas pendeposit mengeluarkan sejumlah besar simpanan sehingga menyebabkan ia tidak boleh beroperasi sendiri.

Ia adalah bank ke-16 terbesar di AS setakat akhir tahun 2022 dengan kira-kira US$209 bilion aset dan US$175.4 bilion deposit.Ringgit diniagakan kebanyakannya rendah berbanding kumpulan mata wang utama lain. Unit tempatan susut berbanding yen Jepun kepada 3.3727/3763 daripada 3.3038/3070 ketika ditutup pada Jumaat, merosot berbanding pound Britain kepada 5.4292/4340 daripada 5.4148/4196 sebelumnya dan jatuh berbanding euro kepada 4.7957/8000 daripada 4.7823/7865.Pada masa yang sama, ringgit diniagakan bercampur berbanding mata wang negara-negara Asean lain.Ringgit menguncup berbanding baht Thai kepada 12.9819/9994 daripada 12.8894/9064 minggu lepas dan berkurangan berbanding dolar Singapura kepada 3.3354/3389 daripada 3.3316/3351 sebelumnya, bagaimanapun ia melonjak berbanding rupiah Indonesia kepada 292.10/292.25 daripada 292.30/292.80 pada Jumaat dan naik berbanding peso Filipina kepada 8.17/8.18 from 8.19/8.20 sebelumnya. -BERNAMA


Pasaran getah ditutup tinggi

KUALA LUMPUR, 13 Mac- Pasaran getah Malaysia ditutup tinggi pada Isnin sejajar dengan pemulihan harga minyak mentah yang didorong keyakinan terhadap pergerakan dasar monetari Rizab Persekutuan Amerika Syarikat (AS) (Fed) yang kurang agresif.Seorang peniaga berkata sentimen pasaran juga disokong oleh laporan positif mengenai pertumbuhan ekonomi China.“Bagaimanapun, kenaikan selanjutnya dikekang oleh prestasi lemah daripada pasaran niaga hadapan getah serantau dan ringgit yang kukuh berbanding dolar AS.“Peserta pasaran dijangka memantau laporan inflasi Amerika Syarikat bagi Februari yang akan dikeluarkan minggu ini untuk petunjuk selanjutnya mengenai dasar monetari AS,” katanya. Harga minyak meningkat sedikit apabila krisis perbankan di AS telah mendorong jangkaan Fed akan memperlahankan retorik kadar faedah tinggi pada bulan-bulan akan datang, meskipun kebimbangan terhadap potensi penurunan ekonomi.Niaga hadapan getah Jepun merosot pada hari Isnin, seiring dengan ekuiti domestik yang lemah, manakala yen yang lebih kukuh dan pasaran Shanghai yang kurang memberangsangkan juga meningkatkan tekanan.Harga Lembaga Getah Malaysia (LGM) bagi SMR 20 naik 3.0 sen kepada 590 sen sekilogram, manakala lateks pukal meningkat 2.0 sen kepada 549.5 sen sekilogram.Pada 5 petang, harga penutup LGM bagi SMR 20 berada pada 592 sen sekilogram manakala lateks pukal pada 548 sen sekilogram. -BERNAMA


Nilai dagangan Malaysia-Korea Selatan disasar meningkat 20%

KUALA LUMPUR, 13 Mac - Nilai dagangan Malaysia-Korea Selatan disasar meningkat 20 peratus tahun ini berbanding RM114.54 bilion yang dicatatkan pada 2022.Bagi mencapai sasaran itu, Menteri Perdagangan Antarabangsa dan Industri, Tengku Datuk Seri Zafrul Tengku Abdul Aziz memaklumkan, misi perdagangan dan pelaburan ke negara berkenaan akan dilaksana dengan menjadikan bidang berteknologi dan bernilai tambah tinggi sebagai tumpuan utama."Seperti aeroangkasa, seperti farmasi, kimia, petrokimia, ekonomi digital kerana dari segi peluang pekerjaan itu penting, tapi pekerjaan yang bertahap tinggilah, dengan memberi peluang yang bertahap tinggi, gaji pun tinggi dan kita mahu rakyat Malaysia pendapatan lebih bagus daripada apa yang dapat dicapai buat masa ini, kita nak menuju ke ekonomi perpendapatan tinggi," kata Tengku Zafrul di sini.

(Tengku Zafrul ditemui pemberita pada upacara pembukaan sambutan ulang tahun ke-40Dasar Pandang ke Timur Malaysia-Korea Selatan di Menara Miti)

Beliau yang bakal mengetuai misi berkenaan bermula esok hingga 17 Mac ini dijadual turut mengadakan pertemuan dengan beberapa syarikat yang menunjukkan minat seperti Samsung, Hyundai, Coway, and Lotte.Sementara itu, Duta Besar Korea Selatan ke Malaysia, Yeo Seung Bae optimis, hubungan ekonomi yang kukuh antara kedua negara akan mendorong lebih banyak syarikat Korea Selatan beroperasi di negara ini daripada 350 syarikat ketika ini."Kami akan melihat lebih banyak syarikat Korea akan datang ke Malaysia dengan pelaburan yang lebih besar, tetapi seperti yang saya katakan kualiti juga penting, bidang yang mereka laburkan adalah industri berteknologi tinggi dan berkaitan esg, sektor tenaga baharu, jadi melalui kerjasama pelaburan ini kami akan melihat hasil yang saling menguntungkan," kata Yeo Seung Bae.Korea Selatan merupakan rakan dagang kelapan terbesar negara dengan eksport utama merangkumi produk elektronik dan elektronik, gas asli cecair dan produk petroleum.Daripada aspek pelaburan, negara tersebut merupakan sumber utama Pelaburan Langsung Asing negara terutamanya bagi sektor pembuatan.


Langkah tidak laksana GST, bukti cakna masalah rakyat

NILAI, 13 Mac-Keputusan kerajaan tidak melaksana Cukai Barang dan Perkhidmatan (GST) pada tahun ini merupakan langkah yang wajar ekoran situasi semasa ekonomi tahun 2023 yang dijangka mengalami pertumbuhan perlahan. Ini berikutan masih ramai rakyat yang terkesan dan bergelut dengan kenaikan kos sara hidup dan kadar faedah bank yang tinggi ketika ini.Menurut Pensyarah Kanan Fakulti Ekonomi dan Muamalat, Universiti Sains Islam Malaysia (USIM), Dr Muhammad Iqmal Hisham Kamaruddin, pelaksanaan GST merupakan kaedah berkesan bagi membantu golongan miskin tegar dengan penstrukturan semula cukai pendapatan individu."Kalau kita lihat dari sudut penstrukturan semula cukai cukai pendapatan individu kita dapati perkara yang sama juga golongan T20 mengalami sedikit kenaikan cukai pendapatan individu antara 0.5 peratus hingga 2 peratus ikut banjaran pendapatan. M40 ada pengurangan cukai sehingga 2 peratus antara banjaran pendapatan RM30,000 hingga RM100,000 setahun dan ni Kita sudah jimatkan RM1,300 yang boleh digunakan bagi menampung kos sara hidup M40", ujarnya ketika ditemui pemberita RTM di USIM, Nilai. Jelasnya lagi, langkah kerajaan tidak melaksanakan GST pada tahun ini dilihat sebagai cakna kepada masalah yang dihadapi rakyat.

Pada 9 Mac lalu, Timbalan Menteri Kewangan Datuk Seri Ahmad Maslan dilaporkan berkata kerajaan tidak akan melaksanakan GST pada tahun ini namun belum berhasrat menoktahkan pelaksanaannya semula.

Tambahnya lagi, buat masa ini kerajaan masih mengkaji dan meneliti mengenai tempoh yang sesuai untuk memperkenalkan semula GST.

(Pensyarah Kanan Fakulti Ekonomi dan Muamalat, Universiti Sains Islam Malaysia (USIM), Dr Muhammad Iqmal Hisham Kamaruddin/Foto RTM)


Bursa Malaysia dibuka rendah

KUALA LUMPUR, 13 Mac- Bursa Malaysia meneruskan aliran menurun untuk dibuka lebih rendah secara meluas pada pagi urus niaga Isnin dengan peserta pasaran dilihat memantau dengan teliti keadaan semasa serta sebarang potensi risiko penurunan kepada situasi kewangan berikutan krisis Silicon Valley Bank (SVB).Pada 9.10 pagi, penanda aras FTSE Bursa Malaysia KLCI (FBM KLCI) susut 19.08 mata kepada 1,414.00 daripada 1,433.08 pada penutup Jumaat.Indeks utama dibuka 13.66 mata lebih rendah kepada 1,419.42.Pergerakan harga di pasaran negatif dengan kaunter rugi mengatasi kaunter untung 487 berbalas 53, manakala 181 kaunter tidak berubah, 1,514 tidak diniagakan dan 23 yang lain digantung.Jumlah dagangan adalah sebanyak 537.88 juta unit bernilai RM182.50 juta.Ketua Ekonomi, Analisis pasaran dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata krisis SVB bermula apabila bank yang berpangkalan di AS itu mengumumkan rancangannya untuk menyokong imbangan kira-kiranya dengan menerbitkan saham biasa dan saham pilihan berjumlah US$2.25 bilion, serta menjual portfolio "tersedia untuk dijual" bernilai sehingga US$21 bilion. (US$1=RM4.51)"Ini telah menyebabkan kejatuhan harga saham mereka daripada US$267.83 pada 8 Mac kepada US$106.04 pada 9 Mac. Setakat ini, kerajaan AS telah bertindak pantas dalam memberikan sokongan kepada Perbendaharaan AS,” katanya. Di pasaran tempatan, Maybank turun dua sen kepada RM8.38, CIMB susut satu sen kepada RM5.29, Public Bank lemah tiga sen kepada RM3.99 dan Hong Leong Bank menguncup 20 sen kepada RM20.20, manakala CelcomDigi naik tiga sen kepada RM4.16.Bagi saham aktif, Hong Seng Consolidated turun setengah sen kepada 14.5 sen, BSL susut 6.5 sen kepada tujuh sen, Iris dan Minda Global lemah satu sen setiap satu kepada 10.5 sen dan 11.5 sen dan Sapura Energy naik satu sen kepada 5.5 sen.Di papan indeks, Indeks FBM Emas susut 134.46 mata kepada 10,315.55, Indeks FBM 70 turun 138.61 mata kepada 13,154.28 manakala Indeks FBMT 100 lemah 128.04 mata menjadi 10,003.45.Indeks FBM Emas Syariah pula menyusut 79.74 mata kepada 10,593.23, dan Indeks FBM ACE turun 83.43 mata kepada 5,244.36.Mengikut sektor, Indeks Perkhidmatan Kewangan susut 336.59 mata kepada 15,628.39, Indeks Tenaga turun 12.57 mata kepada 844.68, Indeks Perladangan lemah 30.86 mata kepada 6,731.91 dan Indeks Produk dan Perkhidmatan Perindustrian berkurangan 1.87 mata kepada 171.06.- BERNAMA


Malaysia kembali hab pelaburan penting Asia

KUALA LUMPUR, 12 Mac- Dengan kestabilan politik dan dasar ekonomi yang jelas, pelabur kini mula kembali ke Malaysia sebagai hab pelaburan penting di Asia.Ia ditambah dengan kehadiran pelabur dari beberapa negara yang membuat pelaburan dalam pelbagai sektor.Salah seorang pelabur asing dari India, Mazharuddin Kahwaja yang telah membuka perindustrian emas di Oman, India dan Emiriah Arab Bersatu (UAE), kini memilih Malaysia untuk cawangan barunya.Ia berikutan potensi Malaysia yang cerah dalam aspek pelaburan dan pembangunan ekonomi yang kukuh."Kami melihat pelaburan di Malaysia dari aspek positif. Kita mahu kedua-dua pihak menerima impak positif dan peluang perniagaan di sini," kata Mazharuddin Kahwaja kepada RTM.

Manakala, pelabur dari Jordan yang terlibat dalam pembangunan perniagaan, Yousef Ibrahim pula terharu dengan dasar ekonomi negara yang membuka ruang yang luas kepada pelabur."Malaysia dilihat sebagai salah sebuah negara hab kewangan serta berpotensi dalam aspek perniagaan di negara Timur. Amat senang untuk melabur di Malaysia dan terkejut kerana tugas kami juga dipermudahkan untuk mencapai sasaran," menurut Yousef Ibrahim.

Sebelum ini, Perdana Menteri, Datuk Seri Anwar Ibrahim memaklumkan pelabur mula memilih Malaysia sebagai destinasi pelaburan dan ia terbukti dengan pelaburan Amazon Web Services yang berjumlah RM25.5 bilion.


Cadangan KWSP sebagai cagaran bank langkah wajar

KUALA LUMPUR, 12 Mac - Langkah membenarkan pencarum Kumpulan Wang Simpanan Pekerja (KWSP) menggunakan wang caruman sebagai cagaran pinjaman peribadi, dilihat wajar.Penganalisis Ekonomi i-CATS, University College Kuching, Profesor Datuk Dr. Shazali Abu Mansor berpandangan ia memberi penyelesaian kewangan kepada pencarum yang berdepan kesempitan wang termasuk memulakan atau meneruskan perniagaan, serta membayar hutang.

"Mereka dapat menunaikan setengah daripada akaun-akaun mereka yang berbentuk pinjaman dibayar balik semula melalui institusi bank. "Jadi disini kita lihat bahawa simpanan mereka tidak akan terjejas dan kita menyangkakan bahawa keperluan mereka inilah keperluan sementara mereka dan mereka boleh membayar balik secara ansuran kepada pihak bank," katanya ketika dihubungi RTM.Tambah Dr. Shazali, Bank Negara Malaysia (BNM) juga perlu memastikan caj yang dikenakan oleh bank kepada pencarum tidak lebih daripada dividen yang diberi oleh KWSP agar pencarum masih boleh menyimpan."Sebagai contoh, jika dividen itu 5.5 peratus, bank tidaklah boleh caj lebih dari 3 peratus. Mungkin 2.5 peratus setahun secara kadar rata, di sini masih ada berbaki sebanyak 3 peratus yang boleh dimasukkan pada akaun pencarum," katanya.Dr. Shazali berkata, antara perkara lain yang boleh dipertimbangkan bagi pencarum untuk mendapatkan kelonggaran, termasuk usia dan jumlah baki simpanan KWSP.Situasi menang-menang juga perlu dinilai bagi memastikan tiada pihak terbeban.


Bursa Malaysia diramal alami dagangan secara berhati-hati

KUALA LUMPUR, 11 Mac- Bursa Malaysia dijangkakan mengalami dagangan secara berhati-hati minggu depan dengan tumpuan pelabur kepada data inflasi Amerika Syarikat (AS) yang dijadual dikeluarkan pada 14 Mac.Pengarah Urusan SPI Asset Management, Stephen Innes berkata buat masa ini, risiko condong ke arah kadar faedah lebih tinggi oleh Rizab Persekutuan AS (Fed).“Hala tuju Bursa Malaysia akan bergantung pada data makro AS akan datang iaitu Indeks Harga Pengguna (IHP) dan senarai pembayaran gaji bukan ladang (NFP) yang akan menentukan sama ada Fed akan kekal dengan kadar kenaikan 25 mata asas atau sebaliknya menerusi mesyuarat Jawatankuasa Pasaran Terbuka Fed (FOMC) yang dijadualkan pada 21 hingga 22 Mac,” katanya kepada Bernama.Beliau menjangkakan FBM KLCI berada pada paras 1,425 hingga 1,450 minggu depan.Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata walaupun dengan ketidaktentuan global, mungkin terdapat peluang pembelian semasa harga murah memandangkan indeks penanda aras menghampiri kedudukan terlebih jual.Bursa Malaysia mengalami dagangan yang tidak menentu secara ketara sepanjang minggu ini berikutan sentimen lemah dari Wall Street serta bursa serantau walaupun keputusan Bank Negara Malaysia mengekalkan kadar dasar semalaman (OPR) pada 2.75 peratus bagi kali kedua berturut-turut.Bursa tempatan berakhir pada paras terendah harian pada Jumaat.Berasaskan Jumaat ke Jumaat, FBM KLCI susut 20.47 mata untuk ditutup pada 1,433.08 daripada 1,453.55 minggu lepas.Di papan indeks, Indeks FBM Emas susut 138.42 mata kepada 10,450.01; Indeks FBMT 100 merosot 138.27 mata kepada 10,131.49 dan Indeks FBM Emas Syariah turun 141.07 mata kepada 10,672.97.Indeks FBM 70 kurang 153.72 mata kepada 13,292.89 dan Indeks FBM ACE menguncup 98.94 mata kepada 5,327.79.Mengikut sektor, Indeks Perkhidmatan Kewangan turun 198.75 mata kepada 15,964.98; Indeks Perladangan menambah 68.23 mata kepada 6,762.77 dan Indeks Tenaga kurang 14.48 mata kepada 857.25.Indeks Produk dan Perkhidmatan Perindustrian susut 4.72 mata kepada 172.93.Jumlah dagangan mingguan merosot kepada 14.02 bilion unit bernilai RM9.72 bilion daripada 16.79 bilion unit bernilai RM10.89 bilion pada Jumaat minggu lepas.Jumlah dagangan Pasaran Utama susut kepada 9.24 bilion saham bernilai RM8.16 bilion daripada 10.35 bilion saham bernilai RM9.02 bilion minggu lepas.Jumlah dagangan waran sebanyak 1.76 bilion unit bernilai RM303.70 juta berbanding 1.90 bilion unit bernilai RM297.03 juta.Jumlah dagangan Pasaran ACE berkurangan kepada tiga bilion saham bernilai RM1.24 bilion daripada 4.16 bilion saham bernilai RM1.56 bilion.- BERNAMA


Niaga hadapan emas dijangka tinggi minggu depan

KUALA LUMPUR, 11 Mac- Kontrak niaga hadapan emas di Bursa Malaysia Derivatives dijangka diniagakan tinggi minggu depan memandangkan sentimen pasaran mula bertambah baik sejak semalam, kata peniaga.Beliau berkata selepas ditutup melebihi US$1,838 bagi setiap auns troy pada Jumaat, prestasi pasaran menjadi petanda baik untuk emas meningkat lagi minggu depan.“Bagaimanapun, data senarai pembayaran gaji bukan ladang (NFP) Amerika Syarikat (AS) pada Jumaat berpotensi mengakibatkan semula turun naik ketara dalam pasaran global dan berkemungkinan menuntun tindakan harga minggu depan,” katanya kepada BERNAMA.Bagi dagangan yang baru berakhir minggu ini, kontrak niaga hadapan emas domestik diniagakan tinggi kebanyakannya.Secara keseluruhan, sejumlah 233 lot telah direkodkan sepanjang minggu ini.Berasaskan mingguan, Mac 2023 susut kepada US$1,838.70 bagi setiap auns troy daripada US$1,851.90 bagi setiap auns troy minggu lepas.April 2023, Mei 2023, Jun 2023, Ogos 2023 dan Oktober 2023 masing-masing ditutup lebih rendah iaitu pada US$1,846.90 bagi setiap auns troy daripada US$1,860.30 setiap auns troy.Harga emas fizikal berada pada US$1,831.40 bagi setiap auns troy seperti yang diterbitkan oleh Persatuan Pasaran Jongkong London semasa penetapan selepas tengah hari pada 9 Mac, 2023.- BERNAMA


Niaga hadapan MSM ditutup rendah

KUALA LUMPUR, 10 Mac- Kontrak niaga hadapan minyak sawit mentah (MSM) di Bursa Malaysia Derivatives ditutup kebanyakannya rendah hari ini, menjejaki kelemahan dalam niaga hadapan minyak kacang soya, Lembaga Perdagangan Chicago (CBOT). Ketua Penyelidikan Komoditi Sunvin Group dari Mumbai, Anilkumar Bagani berkata minyak sawit terpaksa diniagakan lebih rendah untuk mengekalkan diskaunnya terhadap persaingan walaupun jumlah eksport Mac yang kukuh dan pengeluaran menyusut agak signifikan pada Februari. Dalam kenyataan hari ini, Lembaga Minyak Sawit Malaysia (MPOB) berkata jumlah stok minyak sawit negara turun 6.56 peratus kepada 2.11 juta tan pada Februari 2023 daripada 2.26 juta tan yang direkodkan semasa bulan sebelumnya.Anilkumar memberitahu Bernama bahawa aktiviti membeli dari destinasi eksport seperti China, Pakistan, Bangladesh, Amerika Syarikat, Timur Tengah dan Afrika, kebanyakannya lengang.

Sementara itu, peniaga minyak sawit David Ng berkata terdapat kebimbangan terhadap permintaan yang lebih lembap pada masa hadapan. "Kami mengesan sokongan pada paras RM4,050 dan rintangan pada RM4,250," katanya. Penganalisis Kanan Fastmarkets Dr Sathia Varqa berkata kenaikan kukuh dalam eksport 1-10 Mac juga gagal memberikan sokongan tambahan kepada harga niaga hadapan MSM.Semasa ditutup hari ini, kontrak Mac 2023 meningkat RM4 kepada RM4,170 satu tan, April 2023 jatuh RM95 kepada RM4,111 dan Mei 2023 adalah lebih rendah sebanyak RM112 kepada RM4,093. Sementara itu, Jun 2023 berkurangan RM120 kepada RM4,060 satu tan, manakala Julai 2023 serta Ogos 2023 masing-masing merosot RM118 kepada RM4,019 dan RM3,980. Jumlah dagangan menokok kepada 65,195 lot berbanding 56,022 lot yang disaksikan semalam, manakala kepentingan terbuka susut kepada 170,198 kontrak daripada 171,430 kontrak.Harga MSM fizikal bagi Mac Selatan menurun sejumlah RM50 kepada RM4,250 satu tan.- BERNAMA


Niaga hadapan emas ditutup tinggi hari ini

KUALA LUMPUR, 10 Mac- Kontrak niaga hadapan emas di Bursa Malaysia Derivatives ditutup lebih tinggi pada Jumaat dengan sejumlah 124 lot didagangkan.Kontrak niaga hadapan emas Bursa Malaysia Derivatives bagi bulan semerta Mac 2023 menokok kepada US$1,838.70 setiap troy auns.Sementara itu, kontrak bulan semerta Mac 2023 naik kepada US$1,838.70 setiap troy auns manakala kontrak bagi April 2023, Mei 2023, Jun 2023, Ogos 2023 dan Oktober 2023 masing-masing pada US$1,846.90 setiap troy auns.Harga emas fizikal berada pada US$1,831.40 setiap troy auns seperti yang dikeluarkan oleh Persatuan Pasaran Jongkong London bagi penetapan tengah hari pada 9 Mac, 2023. -BERNAMA


KUALA LUMPUR, 10 Mac- Ringgit ditutup rendah sedikit berbanding dolar AS hari ini, membayangkan situasi jajaran terhad ketika peserta pasaran menunggu pengumuman data gaji bukan ladang Amerika Syarikat (AS) malam ini, kata seorang penganalisis.Pada 6.00 petang, ringgit turun kepada 4.5180/5220 berbanding dolar AS daripada paras penutup 4.5170/5200 pada Khamis. Ketua ekonomi, analisis pasaran dan kewangan sosial Bank Muamalat Malaysia Bhd Dr Mohd Afzanizam Abdul Rashid berkata purata pendapatan setiap jam dijangka meningkat sebanyak 4.7% tahun ke tahun pada Februari 2023 daripada 4.4% pada bulan sebelumnya.“Pertumbuhan gaji tinggi bermakna Rizab Persekutuan AS (Fed) dijangka mengetatkan lagi dasar monetarinya yang kemungkinan menaikkan kadar 50 mata asas lagi pada mesyuarat akan datang yang dijadualkan pada 21-22 Mac,” katanya kepada Bernama. Ringgit diniagakan kebanyakannya rendah berbanding kumpulan mata wang utama lain.

(Ringgit ditutup rendah sedikit berbanding dolar AS)

Unit tempatan susut berbanding pound Britain kepada 5.4148/4196 daripada 5.3608/3643 pada Khamis dan turun berbanding euro kepada 4.7823/7865 daripada 4.7690/7722. Bagaimanapun, ringgit meningkat berbanding yen Jepun kepada 3.3038/3070 daripada 3.3160/3184 pada Khamis.

Sementara itu, ringgit diniagakan bercampur-campur berbanding mata wang negara-negara Asean lain. Unit tempatan meningkat berbanding rupiah Indonesian kepada 292.30/292.80 daripada 292.70/292.90 pada Khamis dan naik berbanding dolar Singapura kepada 3.3316/3351 daripada 3.3405/3432.Bagaimanapun ia susut berbanding baht Thai kepada 12.8894/9064 daripada 12.8814/8962 dan turun berbanding peso Filipina kepada 8.19/8.20 daripada 8.18/8.18. -BERNAMA


Kadar jangka pendek ditutup stabil susulan operasi BNM

KUALA LUMPUR, 10 Mac- Kadar antara bank jangka pendek ditutup stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional merosot kepada RM47.11 bilion daripada RM57.02 bilion manakala mudah tunai dana Islam turun kepada RM22.13 bilion daripada RM30.97 bilion pagi ini.Terdahulu, bank pusat menawarkan empat tender pasaran wang konvensional, tiga tender Qard dan satu tender program Komoditi Murabahah.Ia juga mengumumkan ketersediaan repo berbalik, perjanjian jual dan beli semula, dan kemudahan murabahah komoditi bercagar untuk tempoh satu hingga tiga bulan.Pada 4 petang, BNM menawarkan tender pasaran wang konvensional RM47.10 bilion dan tender pasaran wang Murabahah RM22.00 bilion, kedua-dua untuk wang tiga hari.Kadar Semalaman Islam Malaysia (MYOR-i) ialah pada 2.75 peratus pada 9 Mac, 2023.- BERNAMA


(Persidangan Tinjauan Ekonomi Malaysia 2023 anjuran IDEAS)

KUALA LUMPUR, 10 Mac- Keputusan Jawatankuasa Dasar Monetari Bank Negara mengekalkan kadar dasar semalaman (OPR) pada 2.75% bersesuaian dengan kadar inflasi yang semakin stabil.Presiden Persatuan Ekonomi, Profesor Emeritus Datuk Norma Mansor berpandangan keputusan itu memberi ruang kepada individu dan peniaga menilai kedudukan kewangan mereka. Pengekalan OPR juga dilihat mampu menyuntik kestabilan harga barangan pengguna. "Kepada peniaga saya rasa ini adalah sesuatu yang baik kerana mereka tidak perlu mengubah struktur pinjaman mereka. "Sebab bila OPR naik maka perubahan akan berlaku kepada pinjaman jadi mereka ini boleh bertenang buat masa ini," kata Norma selepas Persidangan Tinjauan Ekonomi Malaysia 2023 anjuran IDEAS di sini.

(Profesor Emeritus Datuk Norma berkata Pengekalan OPR sesuai kadar inflasi semasa)

Dalam pada itu, Ketua Ekonomi, Analisis Pasaran dan Kewangan Sosial Bank Muamalat, Dr Mohd Afzanizam Abdul Rashid tidak menolak kemungkinan OPR dinaikkan dalam mesyuarat akan datang. Keputusan itu mengambil kira indikator pertumbuhan ekonomi semasa."Pada paras OPR 2.75% ni masih dianggap rendah kerana kebiasaannya apabila ekonomi mencapai paras lebih baik, OPR akan berlegar sekitar 3% hingga 3.25%. "Justeru kemungkinan kenaikan itu memang ada namun Bank Negara masa ini mengamalkan sikap tunggu dan lihat," kata Mohd Afzanizam.


KUALA LUMPUR, 10 Mac - Kadar jangka pendek diunjurkan kekal stabil pada Jumaat, disokong operasi Bank Negara Malaysia (BNM) yang akan menyerap lebihan mudah tunai daripada sistem kewangan.Mudah tunai dianggarkan berjumlah RM57.02 bilion dalam sistem konvensional dan RM30.97 bilion dalam dana Islam.Hari ini, bank pusat akan menawarkan empat tender pasaran wang konvensional masing-masing bernilai RM1 bilion bagi tujuh hari, 14 hari, 21 hari dan 31 hari.

BNM juga melaksanakan tiga tender Qard merangkumi dua tender bernilai RM3 bilion, masing-masing bagi tujuh hari dan 21 hari, serta tender RM1.8 bilion untuk 14 hari di samping satu tender Program Komoditi Murabahah (CMP) bernilai RM200 juta untuk 31 hari.BNM juga mengumumkan ketersediaan kemudahan repo berbalik, perjanjian jual dan beli semula serta Komoditi Murabahah Bercagar untuk tempoh satu hingga tiga bulan.Pada pukul 4 petang, BNM akan menjalankan tender semalaman konvensional bernilai sehingga RM52.0 bilion dan tender semalaman Murabahah bagi RM22.0 bilion. -BERNAMA


KUALA LUMPUR, 10 Mac- Jumlah stok minyak sawit Malaysia turun sebanyak 6.56% kepada 2.11 juta tan metrik pada Februari 2023 daripada 2.26 juta tan metrik yang direkodkan pada bulan sebelumnya, kata Lembaga Minyak Sawit Malaysia (MPOB).MPOB dalam satu kenyataan hari ini berkata stok minyak sawit mentah (MSM) berkurangan sebanyak 7.69% kepada 1.16 juta tan metrik pada Februari daripada 1.25 juta tan metrik pada Januari manakala stok minyak sawit diproses susut 5.15% kepada 959,451 tan metrik daripada 1.01 juta tan metrik sebelumnya.Pengeluaran MSM merosot 9.35% kepada 1.25 juta tan metrik pada Februari daripada 1.38 juta tan metrik pada Januari, manakala pengeluaran isirong sawit turun 7.10% kepada 316,196 tan metrik daripada 340,369 tan metrik.“Eksport minyak sawit juga susut 1.99% pada Februari kepada 1.11 juta tan metrik daripada 1.13 juta tan metrik pada Januari manakala eksport oleokimia meningkat 8.13% kepada 228,088 tan metrik berbanding 210,936 tan metrik,” katanya. MPOB berkata eksport biodiesel pada bulan tersebut meningkat 3.23 peratus kepada 14,699 tan metrik daripada 14,239 tan metrik pada bulan sebelumnya, manakala eksport dedak isirong sawit naik 4.04 peratus kepada 210,612 tan metrik daripada 202,431 tan metrik.Manakala, eksport minyak isirong sawit jatuh 3.57% pada Februari kepada 59,888 tan metrik daripada 62,102 tan metrik pada Januari. -BERNAMA

(Stok minyak sawit Malaysia susut 6.56% pada Februari 2023)


TNG Digital laksana langkah keselamatan mandatori lebih awal

(Ketua Pegawai Eksekutif TNG Digital, Alan Ni)

KUALA LUMPUR, 10 Mac - TNG Digital telah melaksanakan langkah keselamatan mandatori digariskan Bank Negara, empat bulan lebih awal daripada tarikh wajib pelaksanaannya. Langkah tersebut sebahagian usaha berterusan menangani penipuan dan jenayah kewangan dalam talian. Ketua Pegawai Eksekutifnya, Alan Ni menegaskan platform tersebut merupakan yang terawal melaksanakan lima protokol keselamatan berbanding penyedia perkhidmatan kewangan lain.

"Misi kami memastikan rakyat Malaysia mampu melakukan transaksi mudah dan selamat. Ternyata, bagi pembayaran tanpa tunai, aspek kemudahan sahaja tidak memadai," kata beliau pada sidang media di Bangsar, di sini.Setakat Mac, E-Dompet TNG mempunyai 19 juta pengguna dengan nilai transaksi pembayaran bulanan mencecah RM3 bilion sebulan. Bank Negara sebelum menetapkan Jun depan sebagai tarikh wajib pelaksanaan lima langkah keselamatan baharu bagi menangani penipuan kewangan.


Bursa Malaysia dibuka rendah

KUALA LUMPUR, 10 Mac - Bursa Malaysia dibuka rendah pada Jumaat, mengambil petunjuk daripada penurunan Wall Street dalam tempoh semalaman ekoran kebimbangan mengenai kenaikan kadar faedah yang lebih besar di Amerika Syarikat (AS) selain kelemahan dalam pasaran serantau.Pada pukul 9.05 pagi, FTSE Bursa Malaysia KLCI (FBM KLCI) yang menjadi penanda aras pasaran merosot 6.85 mata kepada 1,442.68 daripada 1,449.53 ketika ditutup pada Khamis.Indeks utama itu dibuka 3.73 mata lebih rendah kepada 1,445.80.Lingkungan pasaran adalah negatif dengan kaunter rugi mengatasi kaunter untung sebanyak 256 berbanding 83, manakala 202 kaunter tidak berubah, 1,704 kaunter tidak diniagakan dan 33 yang lain digantung.Jumlah dagangan sebanyak 253.85 juta unit bernilai RM205.02 juta.Dalam nota penyelidikan hari ini, Malacca Securities Sdn Bhd menjelaskan FBM KLCI terus susut ke dalam wilayah negatif memandangkan keputusan Bank Negara Malaysia (BNM) yang mengekalkan kadar dasar semalaman (OPR) sememangnya telah dijangkakan.Firma pembrokeran itu menjangkakan sentimen global kekal tegang sebelum data senarai pembayaran gaji bukan ladang AS dikeluarkan lewat hari ini.“Berdasarkan sentimen negatif di luar negara, kami percaya pasaran saham tempatan mungkin mengalami dagangan secara berhati-hati ekoran risiko global yang semakin meningkat,” tambahnya.

Menurutnya prestasi negatif Wall Street mungkin menyebabkan lagi penjualan ketara saham teknologi di peringkat tempatan.“Sementara itu, sentimen saham perbankan mungkin terjejas, berikutan kelemahan dari AS.“Bagaimanapun, sektor pelancongan dan penerbangan dijangka memperoleh daya tarikan dalam situasi tema pembukaan semula ekonomi,” jelasnya.Dalam pada itu, saham wajaran tinggi Bursa Malaysia iaitu Public Bank susut dua sen kepada RM4.11, Petronas Chemical turun lima sen kepada RM6.95, Tenaga turun lapan sen kepada RM9.37 dan CIMB tidak berubah pada RM5.50, manakala Maybank naik satu sen. kepada RM8.72.Antara saham aktif, Cape EMS melonjak 49 sen kepada RM1.39, Hong Seng Consolidated menokok satu sen pada 15.5 sen, AwanBiru Technology menambah 1.5 sen kepada 46 sen dan Eden Inc naik setengah sen kepada RM1.80, manakala Vinvest Modal kekal tidak berubah pada 22.5 sen.Di papan indeks, Indeks FBM Emas susut 42.02 mata kepada 10,530.48; Indeks FBM 70 kurang 21.39 mata kepada 13,432.28; Indeks FBMT 100 turun 40.88 mata kepada 10,208.37; Indeks FBM Emas Syariah menguncup 52.93 mata kepada 10,757.24, dan Indeks ACE FBM susut 17.90 mata kepada 5,428.70.Mengikut sektor, Indeks Perkhidmatan Kewangan turun 26.27 mata kepada 16087.73; Indeks Tenaga kurang 8.25 mata kepada 874.84; Indeks Perladangan menguncup 14.34 mata kepada 6,815.59 serta Indeks Produk dan Perkhidmatan Perindustrian susut 1.98 mata kepada 173.85. -BERNAMA